«Gazte herria» bihurtu da Danbadarekin

Milaka gazte elkartu ditu jaialdiak Laudion: antolatzaileak «oso pozik» daude izandako harrerarekin eta saioen arrakastarekin

Azken eguna du gaurkoa Gazte Danbadak. «Gazte herria» bilakatu du jaialdiak Laudio (Araba), ostiralaz geroztik milaka lagun elkartu baititu Esna harrapa gaitzala lelopean. Gaur, Aberri Eguna izanik, ekitaldia egingo dute 14:00etan, «Iruñetik izan ez arren», euren ekarpena egiteko.

Milaka gazte elkartu dira jaialdian, eta antolatzaileak «oso pozik» daude izandako harrerarekin. «Primerako eguraldia daukagu gaur [atzo], ekitaldi guztiak jendez beteta daude: sekulako arrakasta izan du Danbadak», azaldu du Lur Albizu Etxetxipia Ernaiko kideak. Gustura agertu da, halaber, Laudiok gazteei egindako harrerarekin. «Horrelako ekitaldi masibo bat gogorra da herri batentzat, lan handia da, baina oso ongi ari dira, eta espero dut gu bezain pozik izango direla haiek ere elkarlanarekin».

Albizuk azaldu duenez, herenegun zein atzo antolatutako mahai inguru, hitzaldi eta tailerretan kanpoan gelditu zen jende asko. Arrakasta handiena izan duten ekitaldien artean aipatu du Anna Gabriel CUPeko kideak eta Cat Boyd Eskoziako Radical Independence Campaign taldeko kideak atzo eguerdian egin zuten solasaldia. Ostiralean, esaterako, Arnaldo Otegi izan zen Laudioko zineman, eta, «tamalez», jende dezente gelditu zen kalean, Aitor Servier Etxetxuria Aitzinako kideak jakinarazi duenez: «Benetako trukea izan genuen Otegirekin: gazteok aukera izan genuen hari galderak egiteko eta harekin solasean aritzeko. Ezinbesteko ekarpena egin dio Danbadari, nahiz eta horrek ez duen gainerako guztia tapatu behar».

Hirugarren aldia da Danbada antolatzen dutena. Aurtengoan, aurreko esperientzietatik abiatuta, hiru berrikuntza sartu dituzte, elikaduraren, musikaren eta antolakuntzaren ingurukoak. Servierren arabera, jarritako helburuak bete dituzte: «Oholtza gainean bakerik ez! guneak arrakasta polita izan du; gainera, jende asko ari da biltzen antolatzen ari garen otorduetara; horrez gain, nahiz eta txanda oso luzeak egin behar izaten dituzten, ari gara, gutxi gorabehera, haien zaintza bermatzen, edo txanda horiek nahiko baldintza onetan eginak izan daitezen saiatzen».

Atzo arratsean egin zuten jaialdiko ekitaldi nagusia. Albizuk azaldu duenez, antzerkia, bideoak, hitz hartzeak uztartu zituen: «Hitz eginen dute, batez ere, Danbadak osatzen duen guztiaz: bai proiektu politikoez, bai gazteek duten egoeraz, eta horri aurre egiteko zer-nola antolatu behar dugun gazte botere horren artikulazioa eta indarra».

Albizu eta Servier pozik agertu dira jaialdiak izandako harrerarekin. Hala azaldu du Albizuk: «Egia esan, horrelako ekitaldietan, oso zaila da aurretik irudikatzea nolakoa izango den, baina atzo [ostiralean] ikusi genuenean jende guztia etortzen, ikusita zein giro ona dagoen, ekitaldiak arrakastatsuak ari direla izaten...». Kopuru zehatzik ez duten arren, bertaratuak «milaka» konta daitezkeela dio Servierrek. «Atzoko [ostiraleko] kontzertuetan erabat bete ziren gune guztiak, eta tailerrak ere oso jendetsuak izan ziren: gaur [atzo], are jende gehiago espero dugu».

Gaur, amaiera

Gaur amaituko da aurtengo Gazte Danbada. Aurreko bi egunetan bezala, gustu eta interes guztietarako egitaraua prestatu dute. Besteak beste, autogestioa, munduko gatazka armatuak, ekintza feminista eta kirola izango dituzte ardatz solasaldietan; Joseba B. Lenoir & lagunak, Araialdea Sound System, Olatz Salvador eta Keshala taldeen kontzertuak; Jauzia dokumentala eta nortasun agiri arrotzen jaurtiketa txapelketa egingo dituzte.


Igor Zubeldiak aurreko denboraldiko jokalari onenaren saria jaso du, 'Onda deportiva' saioaren eskutik

Igor Zubeldia Realeko jokalariak 2018-2019 denboraldiko jokalari onenaren saria jaso du gaur, asteazkena, Gipuzkoako Onda Cero irratiko Onda deportiva saioaren eskutik. Saioa osatzen duten kideek erabaki dute azkoitiar futbolaria izan zela Realeko gizonen lehen taldeko jokalari onena aurreko denboraldian, eta oroigarria jaso du azkoitiarrak. (Argazkia: Reala)


Azkoitiko EAJk bihar aurkeztuko du hautagai taldea

AZKOITIA // Azkoitiko EAJk maiatzeko udal hauteskundeetarako aurkeztu duen hautagai zerrenda osoa aurkezteko ekitaldia egingo du bihar: 19:00etan, Elkarguneko plazan argazkia aterako dute bertan bildutakoek. Ondoren, 19:30ean ekitaldia, Elkarguneko Oteiza aretoan. Javier Zubizarreta da Azkoitiko EAJren alkategaia, joan den ekainean jakinarazi zuten. Jeltzaleen hautagai zerrendan bigarrena, berriz, Ana Azkoitia da.


OLENTZERORI GUTUNA LEHIAKETA - ZAMUDIO 2011

“Olentzero-Gabonak, kontaiguzu” lehiaketa antolatu dogu, lehen hezkuntzako 2. mailatik 6. mailara bitarteko umeei zuzenduta. Bigarren mailakoek orrialde bateko lana idatzi beharko dute; eta gainerakoek, orrialde batetik gorakoa. Lanak elkartearen postontzian utzi ahal izango dira (Aresti 2, behea) abenduaren 19ra arte. Lanak gutun-azal handi batean aurkeztuko dira, eta ba- rruan beste gutun-azal txikiago bat sartuko da. Bertan datu hauek jarriko dira: izen-abizenak, helbidea eta telefonoa. Gutun-azal txikiaren kanpoaldean kate- goria idatziko da. Sariak abenduaren 29an banatuko dira, iluntzeko 8etan, kiroldegian. Hiru sari emango dira kategoria bakoitzean, eta irabazleek material didaktiko erosteko diru-txartel bana jasoko dute saritzat. Tor magoak saioa eskainiko du bertan.


Hasi dira dagoeneko Ctra. Vitoria kalea urbanizatzeko lanak

Urduñako Udalak aurten garatuko dituen inbertsio proiektuen artetik garrantzitsuenetariko bat da hori.

Dagoeneko hasi dira Ctra. Vitoria kaleko urbanizazio lanak. 2019 urtean Urduñako Udalak egingo dituen inbertsioetatik nagusienetariko bat da hori. Hobekuntza proiektuak 170.250,97 euroko kostua izango du udalarentzat eta, aurreikuspenen arabera, gutxienez 3 hilabetez luzatuko dira lanak.

Gernika plazatik hasita, osasun zentroraino zabalduko da proiektua, dagoeneko berrituta dagoen Harategi kalearekin lotzeko asmoz. Oinezkoentzako espaloi segurua eraikiko da, argiteria berriarekin. Horretarako kenduko da gaur egun kale horren eta Antzinako Andra Mari ikastetxearen artean dagoen horma, mantenu faltagatik hondatuta dagoena. Horren ordez hesi bat kokatuko da, kale berrian argia sartzea eta segurtasun handiagoa egotea bermatzeko.


Prozesioa, entzierro txikia eta musika banda, San Inazio eguna hasteko

Uztailaren 31 da gaur, azpeitiarrentzat egun handia: San Inazio eguna, hain zuzen ere. Atzoko parrandaren biharamuna izango dute zenbaitek, baina beste asko goizean goizetik murgildu dira gaurko prestatuta ziren ekitaldietan. 09:00etan, goiz eresiarekin iratzarri da herria, eta, ondoren, udal ordezkarien korporazioa joan da parrokiara. Prozesioa izan da segidan, eta herritarrek ez ezik, hainbat atzerritarrek ere parte hartu dute bertan. 11:00etan, meza izan da parrokian, Jose Ignacio Munilla gotzain nagusiaren eskutik.

Helduek ez ezik, txikienek ere izan dute zertaz gozatua gaurkoan; izan ere, entzierro txikia egin dute Done Jakue kalean, eta jende ugari bildu da bertan. Horrez gain, zezenketen aurrerapena egin dute zezen plazan. Herriko kaleak alaitzen, berriz, Urolatarrak txaranga ibili da kalez kale, eta Udal Musika Bandak kontzertua eskaini du Sanagustin kulturgunean.

Arratsaldean ere denetariko ekintzez gozatu ahal izango da Azpeitian. Hona hemen egitaraua:

15:00. Txomingeroen bazkaria, Erdikalean.

Ondoren. Ttek elektrotxaranga.

17:00. Gaztetxoentzat parkea, plazan.

17:30. Oinatz elkarte animalistak deituta, elkarretaratzea, zezen plazaren aurrean.

17:30. Txomingeroen elkarretaratzea, zezen plaza aurrean, Guk festa herrikoiek! Gure festatan odolik ez! lelopean. Ondoren, Ttek elektrotxarangarekin kalejira, zezen plazatik abiatuta.

18:00. Zezen txikiekin jolasak, Done Jakue kalean.

18:30. Zezenketa.

19:00. Oria txaranga.

22:00. Rukula taldearen kontzertua, karpagunean.

22:30. Eskuzko pilota partida profesionalak, Izarraitz pilotalekuan.

23:00. Su festa.

23:30. Vendetta taldearen emanaldia, plazan.

23:30. Aiko taldearen erromeria, Olazko Andre Mariaren plazan.

01:00. Revolta Permanent taldearen kontzertua, karpagunean.

02:30. Ni yuta ni tuya taldearen kontzertua, karpagunean.

Hona hemen gaur goizean hartutako irudiak:


Gasteizko udaltzainek greba amaitu dute, udalaren proposamena onartuz

Langileen %65ek babestu dute. Taldea handituko da, eta 600 euroko gehigarria jasoko dute

Bozkatzera joan diren 250 udaltzainetatik %65,5ek onartu dute Gasteizko Udalak egindako azken proposamena. Hala amaitu da ia lau hilabete iraun duen lan gatazka. Iazko urriaren 31tik egin duten arretazko greba bukatu da aldi berean. Gabonetan ere adostu zuten beste akordio bat sindikatu eta udal ordezkariek, baina orduan langileen %70ek aurkako botoa eman zuten.

Herenegun egin zien Gorka Urtaran alkateak azken proposamena sindikatuei. Besteak beste, udaltzainen kopurua handituko du, lan eskaintzen eta promozioen bitartez. Gainera, antolaketa arazoak konpontzeko prozesu bati ekingo diote. Era berean, udaltzainek 600 euroko ordainsari gehigarri bat jasoko dute urtean, lan kargagatik. Familia kontziliazioa erraztu ahal izateko, jai hartzea ezinezkoa duten egunak hamazazpira murriztuko dizkiete. Txanda bakoitzean gutxieneko zerbitzuak bermatuko dira. Langileen gehiengoak onartu duen arren, sindikatuek ohartarazi dute ez direla aldarrikapen guztiak bete, eta oraindik «xehetasunak» falta direla negoziatzeko.

Urtaran «pozik» agertu da, «azkenean» sindikatuek «zentzuz» jokatu dutela iruditzen zaiolako. Baina hilabeteotan bi aldeen arteko harremana ozpinduta egon da. Batez ere, arretazko grebak eragin zuen alkatearen haserrea. Aurreko urteko epe berean baino sei aldiz isun gehiago ipini dituzte lau hilabeteotan Gasteizko udaltzainek. Erne sindikatuak ukatu egin du halakorik egon dela; 40 udaltzainen kontua izan dela esan du. Baina alkateak «gasteiztarrak bahituta» edukitzea egotzi die behin baino gehiagotan. Gatazka hauspotu zuen Errege magoen desfile egunean edo inauterietako desfilea egin behar zen larunbatean bat-batean 30 poliziak gaixoaldi baimena hartu izanak ere.

Oposizioak pozik hartu du greba bukatu izana. Baina alkateari egotzi diote orain arte ezer egin ez izana. PPko Gustavo Anteparak lan eskaintza publiko bat behar dela adierazi du, akordio horrekin arazoa «benetan» konpondu nahi bada. EH Bilduko Miren Larrionek salatu du «gasteiztar guztiek diruz ordaindu» dutela alkatearen jardun politiko falta. Erantsi du espero duela udala «arazoei aurre egiten hastea».


Loatzo musika eskola, hamar urte eta segi aurrera

Ehun eta berrogei lagun inguru igo zen eszenatokira Loatzo musika eskolaren hamargarren urteurrena ospatzeko

Musika, argia, antzerkia eta dantza uztartu zituzten jaialdi errepikaezinean. Loatzok iragan ederra du eta etorkizuna, oparoa. Ainhoa Elizondo pozarren dago urteurreneko ospakizunei eman dieten amaierarekin: “Musikaz modu ezberdinetara gozatzeko aukera izan genuen. Batetik, talde handien saioak izan genituen; banda, orkestra, txistulariak, abesbatza..., bestetik, formatu txikiagoko saioak ere izan genituen. Guztira, ehun eta berrogei pertsonatik gora pasa zen taula gainetik. Ospakizunei amaiera emateko modu polita izan zen”.

Loatzok hamar urte bete ditu ikasturte honetan eta hainbat ekitaldi antolatu dute urtean zehar. Adunakoa berezia izan zen, “aspaldidanik ari ginen gisa honetako kontzertu bat antolatzeko ideiari bueltak ematen. Duela lau hilabete hasi ginen pixkanaka forma ematen eta entseguak martxan jartzen. Antzerkia, dantza, musika, argia..., gauza asko uztartu behar ziren eta ez da batere erraza izan. Oso emanaldi berezia izan zen; gauez izateak ere xarma berezia eman zion”.

Ez ohikoak taula gainean

Festa bere osotasunean borobiltzeko, ezinbestekoa izan zen ikasleen edota irakasleen parte hartze aktiboa. Ez ziren bakarrak izan, “ikasleen gurasoei zabaldu genien kontzertuan aritzeko deialdia eta ontzat hartu zuten proposamena. Aiztondo bailarako kantujirako lagunak ere gerturatu zitzaizkigun. Bertan izan ziren, besteak beste, Aduna, Zizurkil edota Asteasuko kantuzaleak. Eskertzekoa da guztien aldetik jaso dugun jarrera ona eta borondatea”. Ainhoa Elizondok ikasle ohien agerpena azpimarratu nahi du bereziki, “gure eskolak hamar urte bete ditu eta dagoeneko hainbat ikasle pasa da bertatik. Haietako batzuek aurrera jarraitu dute musikan; kontserbatorioan edota musika taldeetan. Zenbait ikasle ohiri kontzertuan parte hartzeko gonbita luzatu genion, eta hauek ere berehala baiezkoarekin erantzun zuten. Pozgarria da horrenbeste ate jo ondoren ezezkorik ez jasotzea”.

Hamar urteotan eskolak egin duen ibilbidea laburbildu zuten kontzertuan zehar, modu ez ohikoan gainera: “Antzerkia erabili genuen horretarako. Aurkezlerik ez zuen izan saioak eta musika ekitaldien arteko lotura egiteko, antzezlan txikiak tartekatu genituen. Kontzertu osoak argudio hari bera izan zuen; Loatzo musika eskolak urte hauetan izandako bilakaera”.

Ikasturte osoan zehar hainbat ekitaldi antolatu dute urteurren borobila ospatzeko.

Uda ostean, laster beraz, musika eskolaren hamaikagarren ikasturteari ekingo diote.


GEUrekin mendira Palomares mendian

Lagranetik, 740 metrotik, abiatzen gara Palomares mendira: 1446 metroko garaiera eta 706 metroko desnibela betetzeko lanarekin. Hasiera lasaia izan da.

Laziturri iturriraino pagoz eta ezpelez inguratuak ibili gara. Aldapan gora goaz, eta ezkerretara, seinaleak aurkituko ditugu poste batean, pista utzi eta zuzenean malda gogor batean sartzeko. Honek tontorreraino eramango gaitu. Bidean, bi zonalde berezi eta neketsuak pasatu behar ditugu; bata, agin sorta bat pasata arroken arteko pasadizo tentea, eskuak erabili behar izan ditugu, eta kontuz ibiltzekoa, batez ere jaisteko. Bigarrena, tontorra irabazteko pasajea; hemen eskaladarako lehenengo graduko ibilbidea, ez da soka erabili behar, baina auskalo...

Gailurretik paisai izugarri polita eta zabala dugu; Ioar, Peña Leon, Gazteluko gurutzea, Toloño, Cervera (batzuk Kantauriko mendilerrokoak). Hegoaldean, Ezcaray, Ysios upeltegia, Guardia, Bastida...

Hiru ordu eta berrogei minutu inguru iraun du joan etorriak. Gero, herriko taberna batean pote bat hartu eta denen arteko solasaldia disfrutatu dugu.

Primeran pasa dugu! !

Jabier Azaldegiren kronika


Lau eskubaloi partida izango dira asteburuan Karelan

Usurbil, Astigarraga eta Zumaiako taldeak izango dituzte aurkari Orio Eragineko neskek asteburu honetako lagunartekoetan.

Aurre denboraldia prestatzen jarraitzeko, irailaren 14an, bihar, egun osoan zehar Orio Eragin Eskubaloi Elkarteko taldeen partidak izango dira Karela kiroldegian. Goizeko 9:30ean emango diote hasiera, lehenengo urteko infantil mailako Sinergia Orio taldeak, Astigarragaren aurka. Jarraian, maila bereko Gelato Oriok, Usurbil izango du aurkari 11:00etan hasita.

Arratsaldean kadete eta jubenil mailako nesken txanda izango da. Bi lehiak Zumaiako taldeen aurka izango dira, lehenengoa 16:00etan hasiko da eta jarraian 17:30ean jubenilen txanda izango da.


Gipuzkoako sei final gaur Hernaniko igerilekuan

Gipuzkoako Kopako finalak Hernanin jokatuko dira gaur, eta egun guztian izango da waterpolo giroa kiroldegian. Sei final jokatuko dira, eta horietatik bat hernaniarrek jokatuko dute. Emakume nagusien mailan, Hernanik Bidasoa XXI taldea izango du aurrean, 14:30etan.

Egun guztian partiduak

Goizean hiru partidu eta arratsaldean beste hiru izango dira. Kadeteak hasiko dira 12:30etan, Urbat eta WP Donostia. Eskolarrak izango dira segidan, 13:30etan, Urbat eta WP Donostia. Eguerdiko hirugarrena, Hernanik jokatuko du, senior emakumezkoetan, Bidasoa XXI taldearen kontra, 14:30etan. Hiru partidu horiek sariak 15:45etan banatuko dira. Arratsaldean beste hiru final dituzte. Jubenilak hasiko dira, 16:15etan, Urbat eta WP Donostia. Infantiletako finala 17:15etan dute, Urbat eta WP Donostiak baita ere. Senior gizonezkoetan Fortuna eta Bidasoa XXI ariko dira, 18:15etan. Arratsaldeko hiru partiduen saribanaketak 19:30etan egingo dira. Waterpolozaleei dei egin diete kiroldegira azaltzeko, festa polita izango delako.


Udala telefonia zerbitzua eskainiko du

Asteartean egindako bilkuran Arbizuko Udalak telefonia eta internet zerbitzua herritarrei eskaintzea erabaki zuen. Horrekin batera, Arbizuko Udalak liburutegia egitea erabaki du. Egitasmo horiek egiteko Arbizuko Udalak Enplegurako eta Jasangarritasunerako Toki Inbertsioaren Estatu funtsetik jasoko dituen 116.107 euroak bideratuko ditu. Josu Miren Mendinueta alkateak azaldu digunez, "arbizuarrei prezio egokiagoan eskaini nahi diegu telefonia eta internet zerbitzua". Horretarako Telefónica enpresari duen sarea alokatuko dio udalak. Dagoeneko zerbitzu horiek eskaintzeko prozedura administratiboa hasi du udalak. Ongikoz urtea despeditu aurretik arbizuarrek telefono eta internet enpresa hornitzaileen aukera zabalagoa izanen dute, daudenei udala batuko baitzaie. Arbizuar bakoitza izanen da dauden enpresarekin jarraitzea edo udalaren zerbitzua hartzea erabakitzen duena. Egitasmoa aurrera ateratzeko 45.421,98 euro (gehi BEZ) bideratuko dira. Funtsaren gainontzeko zatia liburutegia egitera bideratuko da.LiburutegiaUdaletxeko ganbaratxoan egonen da Arbizuko liburutegia. Josu Miren Mendinueta alkateak azaldu digunez, "gaur egun ganbaratxoan libre gelditzen den espazioaren erdia hartuko liburutegiak". Lanak egin bitartean udalak liburutegiaren funtzionamendua zehaztuko du. Besteak beste, udal liburutegia izanen den, Nafarroako liburutegi sarean sartuko den eta beste.


Guraso eta hezitzaile asko gerturatu ziren atzokoa

Guraso eta hezitzaile asko gerturatu ziren atzokoan Irizar Jauregira, haur eta gurasoentzat aisialdi gunearen antolaketa zehazteko egindako lan saiora. Martxoak 15ean izandako jardunaldian, bergarako aisialdiak izan beharko lituzkeen ezaugarriak batu, eta hauek aisialdi gunean islada izateko, espazioa nolakoa izan beharko lukeen eztabaidatu zen. Aurkezpen txiki bat egin ondoren, taldeka lan egin, eta bukaeran taldeetatik ateratakoak amankomunean aurkeztu zirelarik.


Kitomoxorro saldoa

Iturmendiko inauteri egutegia herri-ihoteak despeditu zuen kitomoxorroen kalejira animatu batekin.


'Joker' pelikula proiektatuko da

Joaquin Phoenix protagonista duen Joker film entzutetsua proiektatuko da gaur iluntzean Ostegunetako Pelikulak zikloaren barruan; sari ugari jaso ditu filmak.

Ostegunetako Pelikulak zikloaren barruan, Todd Phillips zuzendariaren "Joker" filma proiektatuko da gaur, otsailak 27, iluntzeko 9etan Antzokian.

Sari ugari jaso ditu filmak, Veneziako Zinemaldiko "Urrezko lehoia" besteak beste.

Joaquin Phoenix aktore ezaguna da filmeko protagonista; Oscar saria jaso berri du pelikula honetan egindako lanarengatik.

Zuzendaria: Todd Phillips

Aktoreak: Joaquin Phoenix, Robert de Niro, Zazie Beetz...

Iraupena: 121 minutu.

Generoa: 'Thriller'-a, drama.

Herrialdea: EEUU.

Urtea: 2019.

Filmari buruzko informazio gehiago HEMEN.


Felipe Gonzalezek GALekin izan zuen lotura ikertzeko eskatu dute EH Bilduk eta EAJk

Espainiako Gobernuko presidente ohiak GAL taldearen sorreran eta jardueran izan zuen papera argitzeko Kongresuan ikerketa batzordea sortzea eskatu dute EH Bilduk, EAJk, ERCk, JxCatek, CUPek eta BNGk.

Felipe Gonzalez Espainiako Gobernuko presidente ohiak GAL talde armatuaren sorreran eta jardueran izan zuen papera argitzeko Kongresuan ikerketa batzorde bat eratzea eskatu dute EH Bilduk, EAJk, ERCk, JxCatek, CUPek eta BNGk. Eskakizuna ostegun honetan erregistratu dute.

Ameriketako Estatu Batuetako Inteligentzia Agentziak (CIA) 80eko hamarkadan egindako ikerketa baten arabera, Gonzalezek erabaki zuen GAL sortzea, ETAri legez kanpo aurre egiteko. CIAren txostena sekretupean egon da orain dela gutxira arte, baina joan den asteburuan La Razon egunkariak dokumentu horren xehetasunak argitaratu zituen.

Espainiako presidente ohiak GALekin zein lotura izan zuen, beren gobernuek GALekin izan zuten harremana zein izan zen eta talde armatu horrek egindako ekintzak ezkutatzeko erabakirik hartu ote zuen argitzeko galdegin dute aipatu talde parlamentarioek.

Kongresuko batzordeak gutxienez sei hilabeteko epea izango luke ikerketa egiteko eta bere ondorioak txosten batean idazteko. Denbora tartean horretan batzordeko ordezkariek pertsona ezberdinak –politikariak, epaileak, funtzionarioak edota zibilak- deklaratzera deitzeko aukera izango lukete.


Otegi aske uzteko eskatu dute ehunka lagunek, Elgoibarren

Halaber, Bateragune auzian zigortuta kartzelan dauden gainerako kideak ere, berehala kaleratzeko aldarrikatu dute, Otegiren jaioterrian egin duten manifestazioan.

Ehunka lagunek Arnaldo Otegiren eta Bateragune auzian epaituta kartzelan dauden gainerako lau kideak aste uzteko eskatu dute gaur eguerdian, Elgoibarren. 13:00etan abiatu da manifestazioa Elgoibarko Udaleko plazatik. Otegiren argazki handi bat jarri dute bertan.

Besteak beste, Rufi Etxeberria eta Pernado Barrena ezker abertzaleko buruzagiek hartu dute parte protestan. "Lau urtez bahituta" zioen pankarta bat eraman dute manifestazio buruan, bost auzipetuen izenekin.

Barrenak esan dudenez, "bakebidean aurrera egin nahi ez dutenei, ezin diegu berea egiten utzi. Iraganeko eskenatokietara itzuli nahi dute, baina ez diegu utziko".

"Madrildik datozen erasoei" gizarteak aurre egin behar diela nabarmendu du, eta horretarako, joan den astean, Bilbon egin zen manifestazioan, erakutsitako indarrari eutsi behar zaiola gaineratu du.

Bake prozesuak eta normalizazio politikoak aurrera egiteko borondate irmoa du euskal gizarteak, Barrenaren hitzetan.


Erretiratuen batzarra tabernako lana antolatzeko

Batzarra egin dute erretiratuen elkarteko bazkideek erabakitzeko Landatxopeko tabernaren funtzionamenduak nolakoa izan behar duen.

Adostu zuten taldeak osatzea eta bakoitzak hilabetean hartzea tabernaren ardura. Jadanik hainbat bazkidek eman du izena lanerako, baina zuzendaritza batzordekoek bazkideak animatu nahi dituzte tabernan jardutera boluntario moduan.

Tabernako funtzionamenduaren harira, urtarrilaren 28an batzarra egingo dute Landatxopen 17:00etan. Izena eman dutenei eta erabaki gabe daukatenei bilerara dei egiten diete batzordekoek.

Landatxopeko taberna 14:30 aldera zabaltzen dute eta 19:00ak arte egoten da zabalik. Batez beste 40 lagun joaten da arratsaldero karta jokoan eta dominoan egitera edo tertulian jardutera.

Auditoriuma otsailean

Torresoroan dago Landatxope elkartea, eta gizarte etxeko auditoriuma ere otsailaren erdi alderako gertu izatea zen asmoa. Materialarekin izandako arazo bat tarteko, ordea, lanak atzeratu egin dira, baina Udaletik esan digute otsaila amaitzerako gertu izango dela eta txistulari taldearen kontzertuarekin inauguratzea dela asmoa.


Gaur arratsaldean aurkeztuko dute MDK Swim zeharkaldia

Mundakako BC-ren dendan egindo dute gaur MDK Swim, Bermeo eta Mundaka arteko itsas zeharkaldiaren aurkezpena. 19:30ean hasiko da ekitaldia.Aurretik, 17:00ak inguruan, Training Day eta Orca kirol markek utzitako neopreno testa egingo dute.Ekainaren 27an egingo dute proba. Antolatzaileek zehaztu dutenez, 12:00ak aldera ekingo diete lehiari igerilariek. Dagoeneko izen ematea itxita dago, hamar egunetan 300 parte hartzaileren kopurua bete baitute.Aurtengoa Bermeo eta Mundaka arteko itsas zeharkaldia antolatzen duten bigarren urtea da. Iaz 225 lagunek hartu zuten parte. Gizonezkoetan Ibon Salazar izan zen irabazlea, eta emakumezkoetan Magdalena Musons nagusitu zen.


Palma olioa erosketa karrotik ateratzen

Palma olioaren inguruan orain hilabete batzuk albiste ugari kaleratu baziren ere, gaia lasaitasunez aztertzeko aukera dago orain.

Tamalez produktu askotan aurki daiteke palma olioa, oso azkar zabaldu baita bere erabilera. Kontsumitzaileok eskatu dugulako eta industriak ere saldu digulako: merkea delako, ondo aprobetxatzen delako, etekin handia atera ahal zaiolako...

Lipido motak

Palma olioaren eragina ulertzeko ezinbestekoa da lipidoak zer diren esplikatzea, zer mota dauden eta nola iritsi garen palma olioaren kontsumo masibo honetara.

Gure dietaren bitartez hartzen dugun kaloria, normalean dietan hartzen dugun triglicerido edo molekula baten barruan geureganatzen dugu. Eta molekula horiek osatzen dira, gantz azidoak deituriko horietaz. Gantz azido horiek bi eratara sailkatuta ditugu: saturatuak eta monoinsaturatuak edo polinsaturatuak.

Saturatuak hidrogenoz betetako grasa dira, molekula handiak, eta garraiatzeko zailak dira gure gorputzean. Hauek gehien bat animalia jatorriko grasetan hartzen ditugu –mantekilak, animalien seboak...–, tenperatura normaletan, 25 bat gradutan solido daudenak. Hauek arterietan pilatzen dira, arterioesklerosia sortzeko gai dira. Honako hau guztia kontuan hartuta, egunean hartu behar dugun %30 grasa horretatik, saturatuak %10 baino gutxiago izan behar dira.

Eta bestaldetik, monoinsaturatuak eta poliinsaturatuak aurki daitezke. Izenek azken finean, molekulak osatzeko moduari egiten diote erreferentzia. Tenperatura normal batean, 25 gradutan, likido eran aurkituko ditugu, olioak bezala ezagutzen ditugunak izan daitezke mota honetakoak. Esan bezala, monoinsaturatuen adibide nagusiena olioa da, dieta mediterraneoak bultzatzen duen oliba olio hori. Eta geureganatzen dugun eguneko gantz kantitatearen %15 bat suposatu behar du.

Bestetik poliinsaturatuak edo Omega 3 eta Omega 6 bezala ezagunak direnak ere aurki daitezke. Hauek dira gantz azido esentzialak. Gure gorputzak ezin ditu sortu, hortaz nahi ta nahi ez dietan hartu behar ditugu, proportzio egoki batean, gure kalorien %5a suposatzearekin nahikoa da. Ezinbestekoak dira hormonak sortzeko, sistema nerbiosoa mantentzeko era egoki batean, gaixotasun inflamatorioak ekiditeko, onura batzuk ere ikusi zaizkie. Esaterako, minbiziaren sorrera atzeratu dezaketela. Beraz, hartu behar-beharrezkoak dira, hori bai proportzio egokietan. Omega 3 hauek, arrain jatorriko gantzetan topa daitezke, arrain urdinean –sardina, antxoa, atuna, izokina...–, fruitu lehorretan –almendra, kakahueteak...–. Eta Omega 6 delakoak ere badaude, landare jatorriko olioetan aurkitu ahal ditugu –intxaurrak, sesamoa, artoa...–. Proportzio egokian, behar-beharrezkoak ditugu batez ere zenbait egoera kritikoetan gaudenean, kirol pila bat egiten dugunean, haurdunaldietan...

Hortaz, gantzak ez dira dietatik kendu behar, proportzio egokian hartu behar ditugu. Ahal den neurrian jatorri begelatekoak hartu behar ditugu eta animalia jatorriko gantzak ahalik eta gutxien geureganatu behar ditugu.

Lehen janari industrian gure amonek eta erabiltzen zituzten gantzak erabiltzen ziren –mantekak, mantekilak...–. Ikerketa guztiak aurrera atera ahala, esaten da animalia jatorriko gantzak agian ez direla uste bezain onak eta hobetsi beharko genituzkeela landare jatorrikoak.

Gauzak horrela, industria ere horretaz jabetu eta kezkatu egin da eta hasi da landare jatorriko gantz horiek erabiltzen. Etiketetan noski gaileta guztiak eta hasi dira zehazten gantz begelatalarekin. Eta bertan dago tranpa!

Gu ohitu gara produktuek zapore zehatz bat izatera, estruktura jakin bat izatera. Hori guztia lortzeko begetal gantz horiei olio izatetik solido izatera pasatzeko zertxobait gehitu behar zaie. Industrializazio prozesua beraz momentu horretan hasten da. Mantekila testura emateko, hidrogenizatu egiten dira. Momentu horretan trans- gantzak deituriko molekula batzuk sortuko dira. Industriak trans-gantz bihurtuko ditu, saturatu, jatorri animali horien oso pareko bihurtuz. Are arriskutsuagoak dira gainera. Ikusi baita trans-gantz hauek, kolesterola okertu egiten dutela, LDL kolesterol txar delakoa. Eta gaiera HDL kolesterol on hori jaitsi egiten dute.

Jatorri begetala industrializaturik

Azken talde honetan beraz sartzen da palma olioa. Jatorri begetaleko olio bat, palmondo baten fruitutik –palma– eta fruitu horren hazitik –palmiste–. Badira landare jatorrikoak baina lipido guztien %50a baino gehiago dagoeneko saturatuta dator. Jatorrian ez da txarra, bere neurrian noski; Asiako hego-ekialdean gehien erabiltzen dena da.

Kontua da industrializazio prozesu horretan, saturatuak zeuden gantzez aparte, trans-gantz ere bihurtu dituela industriak. Olio hau tratatu gabe hartuz gero gorri kolorekoa da, zapore berezi bat du. Industrialki modifikatu eta gardena eta zaporerik gabekoa bihurtu da. Jakiei testura egoki bat emango die –donuts, bollycao, pizza batek izan dezakeen testura–.

20 bat urte badaramazkigu olio hau erabiltzen. Batez ere oso merkea delako, garapen bidean dauden herrialdeetan sortzen delako eta oso errentagarria delako, beste edozein olio baino sei aldiz errentagarriagoa da. Beti bezala mendebaldea ekialdea estutuz jarraitzen du, gu baikara kontsumitzaile nagusienak.

Ikerketak egia esan bidean daude, baina orain dela gutxi konturatu gara ez dela batere osasuntsua. Ikerketa gehienak 90. hamarkadan hasitakoak dira. Batez ere gaixotasun kardiobaskularrak goraka doazela ikusita, diabetesa izugarri doala goraka. Gure dieta geroz eta aurre sukaldatutako jaki gehiagoz osatuta dago, geroz eta gutxiago sukaldatzen dugu.

Oraindik ez dago ikerketa zehatzik baina badirudi gantz hauek eragin zuzena dutela minbizien garapenean. Demostratuta dago bai bular eta baita prostatako minbizian eragin zuzena duela.

Janari indrustriaz gain, kosmetikak ere izugarri erabili du, biodieselak sortzeko garaian, olio lubrikanteak egiteko garaian ere asko erabili dira. Eskaera handia dago, merkea baita.

Ikasi behar dugu kalitatezko grasa hori bilatzen, proportzioan ahalik eta gutxiena animali jatorrikoa izaten, landare jatorriko horiei atentzio pixka bat gehiago jartzen, beti kalitatea bilatuz. Gure erosketa karroa betetzen dugunean, kantitateari baino kalitateari begiratu behar diogu.


Begibistan: 1. lehiaketa eguna

Gaurkoan, maiatzaren 27an, Begibistan jaialdian 1. lehiaketa eguna izan dugu. Sail bietan, bai OFIBISTAN, bai INFOBISTAN, Euskal Herrian ekoiztutako hainbat laburmetraia ikusi ahal izan ditugu. Irekiera-ekitaldian ikusi genuen bideoak iradokitzen zuen moduan, atal bietan barietatea izan da nagusi generoei dagokienean.

OFIBISTAN sailari arratsaldeko 20:00etan eman zaio hasiera. Guztira 7 lan ikusi ditugu, euren artean 2 euskaraz. Dokumentalak, dokumental-faltsuak, drama, humorea... denetarik izan dugu gozagarri lehen lehiaketa egun honetan. Lan batzuen orijinaltasuna azpimarratzeko modukoa izan da, hala nola, “Él nunca lo haría” edo “Ahate pasa” bezalako proposamen bitxiak. Bestalde, oro har lanen kalitatea altua izan dela azpimarratu nahi nuke.

INFOBISTAN atalari gaueko 22:00etan ekin aurretik, zenbait filmen zuzedarien adierazpenak entzuteko parada izan dugu. Honela, Luken Hidalgok (“Mi turno”), Juan Bidegainek (“Etxeko bandan”) eta Txemi Llano (“Uno que toque”) amurriarrak euren lanen aurkezpena eta hainbat xehetasun eman ahal izan dituzte. Sail honetan 10 izan dira bistaratu ditugun lanak: 2 euskaraz, ingeleraz 1 eta gainerakoak gaztelaniaz. Lanen kalitatea eta jatortasuna nabarmentzekoak izan dira. Gogoratu beharrekoa da, sail honetako garaipen-zerrenda ikuslegoak ematen dituen botoen arabera osatuko dela. Honetarako, baina, film bakoitzari 1etik 5etarako puntuazioa esleitu behar zaiolarik.

Amurrioko Antzokian gozatzen ari garen IV. Zinema aste honek bide onetik darrai.


Miriam Ocariz: 'Erosketak egitea batzuetan beharrezkoa da'

Diseinatzaile bilbotarrak hamarkada bat baino gehiago darama modaren munduan. Japonian lanean hastea erabaki zuenean, Cibeles utzi behar izan zuen. Orain, bilduma "positiboa eta askea" sortzen ari da.

Jaioterrian bizi zara. Bilbon egoteak ez al dizu bizitza konplikatzen?Ni hemen hasi nintzen, pixkanaka-pixkanaka; hasieran, etxean bakarrik lan egiten nuen eta, ondoren, eskolak ematen hasi nintzen eta ikasle batzuk kontratatzen nituen. Horrela, poliki-poliki, nire tailerra sortu nuen. Buelta asko eman ditut, baina, nire ustez, zailena leku batean kokatzea da, zure tartetxoa egin eta ondo funtzionatzea. Hori lortu ostean, egia esan, hemen oso gustura nago eta hemen gelditu naiz. Zure kapsulan sartuta egoten naiz hemen.

Nolakoa da zure egun arrunt bat?Oso goiz esnatzen naiz. Tailerrera zortzietan etortzen saiatzen naiz eta egun osoa hemen egiten dut. Ez dut ordutegi zehatzik, ateratzen naizenean arratsaldeko seiak, zazpiak edo gaueko bederatziak izaten dira, beti lan asko dagoelako… Bilbok duen gauza onetako bat tailerretik irtetean lagunekin biltzeko edo zinemara joateko aukera izaten dudala da.

Eta desfilea duzun egun bat?Oso urduri esnatzen naiz eta egun osoa desfilea iristeko irrikan izaten naiz. Normalean, aurreko bi egunetan dena prestatzen aritzen zara, dena ondo ateratzeko gauzak antolatzen, oso lanpetuta egoteko egunak dira eta desfilearen eguna iristen denerako dena kontrolpean izaten duzu. Horregatik, lan asko izaten ez duzunez, desfilearen egunean musika hasi eta lehenbailehen pasatzea nahi izaten duzu. Gero, oso azkar gertatzen da dena.

Zer sentitzen duzu desfilea amaitzen denean? Oso sentsazio arraroa da. Zu barruan egoten zara eta ez duzu gertatzen dena ikusten. Batzuetan dena bikain ateratzen da, baina, beste batzuetan, zuk bakarrik ikusi dituzun bi tontakeriagatik dena gaizki atera dela pentsatzen duzu. Ez dakit, hutsik gelditzen zara. Arraroa da.

Nola gogoratzen duzu moda erakustaldi batean lan egin zenuen lehen aldia eta nola aldatu da ordutik lana egiteko duzun modua?Lehenengo erakustaldirako, beste pertsona batekin lan egin nuen eta ilusio eta urduritasun handiak gogoratzen ditut. Argi dago egiten duzun lehen ibiltoki hartatik azkenekora zerbait ikasten duzula. Hala ere, urduritasuna ez da desagertzen, baina dena askoz ere kontrolatuagoa duzu eta askoz ere baliabide gehiago dituzu.

Diseinuaren fasea gehien disfrutatzen duzuna izango da, ezta?Bai, bai, bai, noski. Azken finean, niri gustatzen zaidana diseinua da eta horregatik sortu dut hau. Gainera, geroz eta denbora gehiago eskaintzen saiatzen naiz. Horrez gain, beste hainbat gauza ere egin behar izaten dira, baina, beno, nik lanean jarrita dut arreta. Bilduma guztia osatu eta martxan jartzea lortzen dudanean disfrutatzen dut gehien. Orain, adibidez, elementu asko elkartzen ari naiz eta, egia esan, asko sufritzen da, ehunek minimo batzuk dituztelako, garaiz iristen ez direlako... Hasieran, estanpatuak eta marrazkiak ere nik egiten ditudanez, gogo handia, baina zalantza asko dituzu. Ondoren, oinarrizkoa erabakitzen duzu eta orduan disfrutatzen dut gehien, gauza bakoitza bestearekin lotzen ari naizenean.

Azken urtean, lanak Asiara eraman zaitu...Hiru urte daramatzagu Japoniako banatzaile batekin lanean eta bilduma bat egitea proposatu zigun, han banatzeko. Hori dela eta, bildumaren zati bat bikoiztu egiten dugu, Japoniara bidaltzeko. Horregatik, garai konplikatu honetan, merkatu horrekin gauzak ondo egitea eta bide berriak irekitzea ezinbestekoa dela uste dugu. Gabonak baino lehen kaleratuko dudan lurrin bat ere prestatzen ari naiz.

Horregatik utzi al zenuen Cibeles? Adituek Madrileko 'Fashion Week' “umezurtz” utzi zenuela esan zuten...Cibeles uzteko erabakia beste lan horretan aritzeko eta energia guztia horretan erabiltzeko hartu genuen. Niri pena handia eman dit, oso gustura nagoelako Cibelesekin. “Umezurtz” uztearena gehiegizkoa iruditzen zait (kar, kar). Beti ilusioa egiten du faltan botatzeak, baina, beno, itzultzeko asmoa dut, noski.

Merkatu japoniarra oso desberdina al da?Nire ustez, bai. Japonian oso era desberdinean bizi dute moda, ezinbestekoa da. Itxura asko zaintzen dute, diru asko gastatzen dute horretan. Berria, desberdina, den oro oso ondo onartzen dute. Gu, berriz, esango dutenaren, usadioaren, baitan aritzen gara... Japonian oso era freskoan, naturalean, bizi dute.

Zerk inspiratzen zaitu?Bada, orokorrean, inguratzen nauen orok inspiratzen nau: zinema, musika, bizitzako esperientziak... Azokak oso gustuko ditut. Hala ere, nire bildumak ez ditut gai zehatz baten inguruan sortzen; interesatzen zaizkidan ideien, gaien eta elementuen nahasketa bat izaten dira eta bilduma bakoitzean era desberdinean lantzen ditut horiek. Gainera, esperientzia eta erreferentzia berrien bidez, bildumak zabaltzen joaten naiz.

Nola definituko zenuke egingo duzun hurrengo bilduma?Oso zaila da! Beharbada gauza bat esango dizut eta gero justu aurkakoa izango da. Beno, nik uste dut nahiko positiboa eta askea dela, erosoa, baina oso ideia orokorra da hori. Bilduma batek zati asko ditu, baina orain hasi dudanak askatasuna transmititzen dit.

Zer sentitzen duzu norbait zure jantziak soinean dituela ikusita?Bada, pila bat gustatzen zait, baina, era berean, asko harritzen nau. Nirea den zerbait izango balu bezala da, harreman bat izango bagenu bezala. Oso sentsazio polita da. Nire jantzi bat daraman norbait ikusten dudanean gerturatzea eta pertsona horri esatea gustuko dut.

Kalea modarako baliabide bikaina dela esan duzu. Zer iruditzen zaizkizu Interneten hain ospetsu egin diren blogariak?Oso ondo iruditzen zaizkit ikuspegi oso freskoa eta erreala erakusten dutelako. Egia esan ez naiz ordenagailuan ibiltzearen oso zalea eta ez ditut asko jarraitzen, baina gustuko ditut blogak, errealitatearen isla direlako.

Jaka al da zure jantzirik gustukoena?Bada, bai. Erabilera asko izan ditzakeen arropa da. Gaztea nintzenean aitonaren jaka janzten nuen... Nire lanaren zati bat oso femeninoa da eta, horregatik, gizonezkoei lotuagoa dagoen jaka batekin kontrastea egitea gustuko dut. Zentzua aldatzea gustuko dut.

Inoiz jantziko ez zenukeen arropa bat...Zaila da. Ez dago nazkagarria iruditzen zaidan arroparik. Jantzi bakoitzaren itxura desberdina da, pertsona batek edo beste batek jantzi...

Baduzu ohiturarik arropa dendetan erosteko?Bada, egia esan, ez naiz asko joaten, baina, batzuetan, joan behar izaten dut, halabeharrez. Nik diseinatutako arropa asko daukat, baina, askotan, gehiegizkoa da eta harrituko zaituen zerbaiten beharra izaten duzu. Batez ere estanpatuekin gertatzen zait... Batzuetan, nire lanetik aldentzeko beharra izaten dut.

Nola janzten gara euskal herritarrok?Nire ustez, hemen, garrantzi handia ematen zaie batez ere materialen eta jantzigintzaren kalitateei. Hala ere, beti esan izan dut diferentzia handia dagoela belaunaldi berriekin. Askoz ere gehiago ireki gara. Jendeak oreka bilatzen du, baina, batzuetan, oreka hori hausteko beharra dugu. Hala eta guztiz ere, oso oinarri ona dela uste dut.


Hamar urte bete dira Iturburun ortu ekologikoak ipini zirela

Urte hasiera honetan eskari gehiago egotea aurreikusi dute, hutsik dauden ortuak betetzeko.

Iurreta aintzindaria izan zen "aisialdirako eta osasunerako alternatiba" modura ortu ekologikoak jartzen. 40 lursail egokitu zituzten horretarako Iturburun. Hamar urte ondoren, 30 lursail baino gehiago erabiltzen dituzte beste horrenbeste herritarrek, zaletasun moduan nekazaritza ekologikoa eta jasangarria, eta, kirol fisikoa partekatzen dutenak. Udalaren apustua da hobekuntza ekologikoak eta jasangarriak garatzea, besteak beste, euria batzeko ureztapen sistema natural bat bermatzeko eta lursailen erabiltzaileek 7.000 litro ur izan dezaten eskura.


Goiz lasaia, arratsaldean euria

Goiz lasaiaren ostean, arratsaldean ipar-mendebaldeko haizearekin euri zaparradak eta tarteka ekaitza izango dugu.

Biharkoan, euri gutxiago, baina, egunaren bigarren zatian kaxkartzera egingo du.

Etzi giro motelarekin jarraituko dugu. Goizean euri pixka bat, arratsaledan zertxobait arindu, eta gau partean euria bueltan izango dugu.


Zeberio II-Agirrezabala

eta Uterga-Urrutia,

Baines masterreko finalean

Joaneko partidua Iruñeako Labriten jokatuko da, datorren larunbatean, eta bueltakoa Galarretan, apirilaren 21ean.

Zeberio II-Agirrezabala eta Uterga-Urrutia izango dira aurtengo Pacharan Baines masterreko bikote finalistak. Datorren asteburuan eta hurrengoan jokatuko da finala, bi partiduetara. Joanekoa Iruñeako Labriten izango da datorren larunbatean, apirilak 14, eta txapeldunak Galarretan ezagutuko ditugu apirilaren 21ean, bueltako partiduan. Biak ala biak joan den asteburuan sailkatu dira finalerako. Zeberio II-Agirrezabalak Matxin III-Lizaso utzi dituzte atzean final aurrekoaetan, eta Uterga-Urrutiak Ezkurra eta Martinez I.

Zeberio II-Agirrezabala, final aurreko parekatuan

Zeberio II-Agirrezabalak final aurreko parekatua izan dute Matxin III-Lizasoren kontra, bi partiduak irabazi arren. Joaneko partiduan, Beran, 40-33 irabazi zuten eta joan den larunbatean tanto bakarragatik gailendu ziren berriro Uharten. Bueltakoa final aurrekoa partidu serio eta parekatua izan zen. Hasieran Lizasok sakearekin eta tantua bukatzen asmatu zuen eta bera eta Matxin III aurretik jarri ziren (8-16). Ondoren, berriz, Zeberio IIk arratxa ona izan zuen eta, Matxin III aurrean gaindituta, beraien alde jarri zuen markagailua. Aurrelari elduaiendarra (22 tantu) eta Lizaso (19 tantu) izan ziren onenak larunbatean Uharten. Final laurdenetan Zeberio II-Agirrezabalak Altuna I eta San Miguel utzi zituzten kanpoan.

Uterga-Urrutia, hobe frontoi motzean

Uterga-Urrutiak Ezkurra-Martinez I, final aurrekoetan, eta Juaristi-Etxeberria III, fainal laurdenetan, utzi dituzte kanpoan txapelketan zehar. Final aurrekoan, nafarrek bi partiduak irabazi dituzte: joanekoa Galarretan (40-36) eta bueltakoa Lekunberrin, herenegun (40-23). Markagailuak erakusten duen bezala, partidu erraza izan zuten Uterga-Urrutiak Lekunberrin. Ezkurra-Martinez I lehiatik kanpora geratu ziren zazpinako berdinketatik aurrera (8-16, 14-24, 20-35 eta 23-40). Migel Mari Urrutia izan zen herenegun onena eta berriro ere agerian utzi zuen frontoi motzean oso ondo moldatzen dela. Partidu osoan ez zion Ezkurrari tantua egiteko aukerarik eman eta berak, berriz, 18 tantu egin zituen (11 saketik). Huts egite bakarra egin zuen saldiastarrak; zabalera egiten saiatu zen sake bat, kanpora joan zitzaiona.


Binakakoa: Titin eta Paskualek 22, Berasaluze eta Beginok 10

Berasaluze eta Beginok agur esan diote binakako txapelketari. Titinek 9 tantu egin zituen eta Pakualek ez zuen akatsik egin atzean.

Titin eta Paskualek, Pablo Berasaluze eta Haritz Begino garaitu zituzten atzo Kobaledako Municipal pilotalekuan (22-10). Aurrelari errioxarraren 9 tantuak erabakigarriak izan ziren partidan izan ere, bere bikoteak, Paskualek, ez baitzuen aktatsik egin atzekaldean. Berasaluzek ez zuen bere ohiko jokua aurkitu eta Beginok arazoak izan sitúen atzekaldean, 7 pilota galdu zituelarik. Hasierako 7-0eko partziala erabakigarria izan zen Aspeko bikoteak partida kontrolatzeko.

Horrela, Berasaluze eta Beginok agur esan diote binakako txapelketari eta Titin eta Paskualek aurrera jarraitzen dute, konfidantza handiz eta lehen faseko azken partida irabaziz.


Salaberriak, ezin finala irabazi

Azpitxapeldun izan da Iker Salaberria Nafarroako Txapelketan, astelehenean, finalean, 18-14 galduta, Antsoren kontra.

Gartzarongo Txapelketan, berriz, finalaurdenetan irabazi egin zuten Aizkorbe eta Apezetxeak, 18-10, Añorgako Orbegozo eta Olidenen kontra, eta baita Aitzol Salaberriak eta Beñat Apezetxeak ere, 18-14, Burugainen kontra.

Gaur partiduak, Goizuetan eta Gartzaronen

Asteburu honetan ere partidu gehiago izanen dira. Gaur, 12:00etan hasita, Goizuetan bertan jokatuko dute Aitzol Salaberriak eta Beñat Apezetxeak, Bortzirietako bikotearen kontra.

Iker Salaberria, berriz, Gaskuerekin ariko da Gartzaronen finalaurdenetan, 16:00etan hasita, Ilunpeko Iriarte eta Urnietako Odriozolaren kontra.


Abiatu dira Santiago bestak Elizondon

Axular Aleman Irisarrik botatako txupinazoaren ondotik, egun handia izanen dute gaur

Axular Aleman Irisarri, 9 urteko mutikoak piztutako txupinazoarekin abiatu dira Elizondoko Santiago bestak. Bere marrazkiak irabazi du aurtengo bestetako programa apaintzeko lehiaketa eta lana publikatua eta etxez-etxe banatua ikusteaz gain, lehen suziria piztu zuen asteazken eguerdian. Argazkiak: Juan Mari Ondikol

Gaur egun handia

Gaur Santiago egun handia ospatuko dute Elizondon eta hemendik aitzinera, ekitaldiz betetako programa zabala.


Kartelak: San Nikolas jaiak 2014

Kartelak: San Nikolas jaiak 2014


Uztarria.com-en inkesta eta eztabaida berriak

Otsaileko lehen hamabostaldirako eztabaida eta inkesta berriak proposatzen ditu Uztarria.com-ek. Planteatutako gaien inguruan parte hartzera gonbidatzen ditugu webgune hau bisitatzen duten herritar guztiak.

Aurreko eztabaidak nahikoa eman duela-eta, berria irekitzea erabaki dugu. Honela, Azpeitian drogen kontsumo eta erabileraren inguruan esateko duzun guztiaz aritzeko aukera duzu orain webeko eztabaidan. Hemen daukazue eztabaida berri honetan parte hartzeko aukera. Bestalde, aurreko eztabaida artxibatuta geldituko da, historikorako. Berdin egin dugu inkestarekin ere. Berria ireki, eta zaharra historikora pasa. Bestalde, parte-hartzaileei zera gogorarazi nahi diegu Uztarria.com-ekook: Eztabaidako foroa galdera horren inguruan eztabaidatzeko da . Eztabaida edo inkesta berrien proposamenak, iradokizunak, kexak eta gainerakoak jakinarazteko, bidali mezu elektroniko bat uztarria@uztarria.com-era .


Egyptairren hegazkinak sorospen-deia egin zuen desagertu baino lehen

Ikerlariek ez dute argi oraindik zer gertatu zen MS804 hegaldian, eta kutxa beltzak bilatzen jarraitzen dute.

Maiatzaren 19an Egyptair konpainiako MS804 hegaldian gertatutakoa ikertzen ari direnek baieztatu dutenez, hegazkinak sorospen-deia egin zuen radarretik desagertu baino lehen.

"Ezbeharren kokapena zehazteko irratibalizak bidalitako sorospen-deia izan zela baieztatu du ikerketa batzordeak", jakinarazi du Egiptoko Informazio Zerbitzuak bere webgunean.

Istripu bat denean, hegazkinaren kokapenaren berri emateko prestatuta daude larrialdietako irratibalizak. Hala, erreskatea garaiz egiteko denbora egongo litzateke.

Astebete baino gehiago igaro da Airbus A320 hegazkina Mediterraneoan amildu zela, eta ikerlariek ez dakite oraindik zer gertatu zen.

Hegazkinaren arrasto eta kutxa beltzen bila ari dira, azken horiek gako baitira istripuaren zergatiak argitzeko.

Berez, denbora jakina dago kutxa beltzak topatzeko. Izan ere, kutxek 30 egunez ematen dute euren lokalizazio datuen seinalea. Ikerlarien ustez, 3.000 metroko sakoneran egon litezke, eta horrek seinalea botatzea oztopa dezake.


Kataluniako prozesu subiranista babesteko ekitaldiak antolatu ditu Independentistak sareak

Iruñean, Bilbon, Gasteizen eta Donostian elkartuko dira, irailaren 7an. Sareak nabarmendu du independentzia "benetako aukera bat" dela eta Euskal Herriak "irakaspen asko" jaso ditzakeela Kataluniako prozesutik.

Irailaren 11n ospatuko dute Diada Kataluniako festa nazionala, eta ANC Kataluniako Asanblea Nazionalak giza kate bat prestatu du egun horretarako. Egun horri begira, eta Kataluniako prozesu subiranistari babesa adierazteko asmoz, giza kateak antolatu ditu Independentistak sareak Iruñean, Gasteizen, Bilbon eta Donostian irailaren 7rako.

Donostian gaur goizean eginiko agerraldi batean eman dute egitasmoaren berri Independentistak sareko bozeramaile Libe Villak eta Txutxi Ariznabarretak. Adierazi dute independentzia eztabaida politikoan "zentraltasuna" hartzen ari dela eta "benetako aukera bat" bihurtu dela. Aukera hori "posible, beharrezkoa eta premiazkoa da herritar askorentzat", erantsi du.

Eledunen esanetan, Katalunian abiatutako prozesu subiranistak izan du eragina independentzia eztabaida politikoan egotean. "Prozesu politiko bakoitzaren ezaugarriak ezberdinak badira ere" euskal gizarteak "irakaspen asko" jaso ditzakeela gaineratu dute.

Irailaren 7ko 19:00etarako prestatu dituzte ekitaldiak. Iruñean, Sarasate pasealekuan elkartuko dira; Bilbon, Arriaga plazan; Donostian, Katalunia plazan; eta Gasteizen, Foruen plazan. Katalunia-Euskal herria. Bi herri, helburu bakarra, Independentzia lelopean batuko dira. Halaber, Independentistak sareko ordezkari talde bat Diadan izango da, ANCk gonbidatuta.


Ezker abertzaleak Nekane Txapartegiren atxiloketaren harira aurkeztutako mozioa:

Asteasu Batuz taldearen aldeko botoekin eta EAJren abstentzioekin onartu zen mozio hau:

Asteasuko Ezker Abertzaleak Nekane Txapartegi gure herrikide eta militante independentistaren atxiloketaren aurrean honako mozioa aurkezten dio Asteasuko Udal Batzari, onartua izan dadin:

1.-Nekane Txapartegi Suitzan atxilotua izan da berriki. Gure herrikidearen atxiloketaren aurrean gure kezka agertzen dugu. Kezka hori egunak eta orduak aurrera joan hala areagotzen ari delarik, oso informazio urria izan dugu eta honek kezka areagotu baino ez du egiten. Kasik astebete da Nekane atxilotua izan zela eta berarekin egoteko oztopoak eta arazoak baino ez ditugu izan.

2.-Nekane Txapartegiren aurkako jazarpena Estatuen aldetik ez da gaurkoa. Jazarpen horren adibiderik garbiena, berak, lehen pertsonan Auzitegi Nazionalean publikoki salatu zituen torturak dira. Nekane, Espainiako Poliziaren eskuetan basatiki torturatua izan zen. Inork ez du deus esan eta are gutxiago egin.

3.-Atxiloketa honek beste behin, bistan da, gatazka politikoaren konponbideari eraso zuzena egiten dio. Espainiako Gobernuak beste behin oso argi utzi du zein den bere alternatiba bakarra herri honentzako; askatasuna eta independentzia oinarri dituen egitasmoa gelditu nahi ditu eta horretarako, espetxea eta errepresioa da bere alternatiba.

4.- Ezker abertzalea herri honen etorkizuna bakean eta askatasunean eraikitzeko proposamenak egiten ari den unean, Espainiak errepresioa eta jazarpena du eskaintzeko alternatiba bakarra. Eta guk oso argi dugu, probokazio eta eraso guztien gainetik, zigor eta mendeku guztien gainetik, orain artean bezala herri hau ezkerretik egiten jarraitzeko determinazioa.

Are gehiago, gero eta nabarmenagoa da, XXI. mendeko Euskal Herri burujabeak ez duela lekurik, kartzelak bete, mugak itxi, errepresioa eta zigorra eskaintzeko besterik ez duen Estatu antidemokratiko batean.

5.-Euskal Herritarren gehiengoak espetxeak hustu behar direla esaten ari den unean, Estatu espainola euskal herritarrak espetxeratzen ari da, torturapean ateratako deklarazio batzuetan oinarrituta.

6.-Gure babes eta estimu osoa adierazi nahi diogu Nekaneri. Uneotan Suitzako espetxe batean, preso. Modu berean babes osoa bere senide eta gertuko lagun denei. Eta nola ez bere alabari.

6.-Udal honek bere konpromisoa hartzen du kasu hau gertutik jarraitzeko eta bere eskura dauden baliabideak eskaintzen ditu familia laguntzeko.

7.-Modu berean, Espainiako Gobernuari erasoak eten eta euskal herritarrei etorkizun demokratiko eta baketsu bat eskaintzeko deia egiten diegu. Modu berean, Eusko Jaurlaritzako Biktimen eta Giza Eskubideen Sailari, Nekane Txapartegik salatu zituen tortura kasu larriak aztertu eta kasuaren jarraipena egin dezala eskatzen diogu.

8.-Asteasuko Udalak, adierazpen hau, komunikabide guztiei helaraziko die.


Lau oriotar urteko kirolari onenen zerrendan

30 hautagai proposatu ditu federazioak, tartean lau oriotar. Arraunean, Imanol Garmendia eta Ander Zabala; pilotan, Tiburtzio Etxeberria; eta, sofbolean, Ione Iparragirre.

Gipuzkoan urteko kirolaria nor izan den erabakitzea gipuzkoarren esku utzi du Kirol Zuzendaritzak. Federazioak proposatutako hautagaien artean aukeratu dezake herriak, bozka bidez, eta boto gehien dituena izango da urteko kirolaria. 30 hautagai daude, eta horien artean lau oriotarrak dira. Arraunketan, Imanol Garmendia eta Ander Zabala; pilotan, Tiburtzio Etxeberria; eta, sofbolean, Ione Iparragirre.

Arraunlariak munduko txapeldun izendatu dira Italian jokatutako txapelketan, 23 urte azpiko pisu arinen kategorian, lemazain gabeko laukoan.

Tiburtzio Etxeberria pilotan egindako ibilbide luzeagatik sartu dute zerrendan, merituen zerrenda luzea baitauka. 20 urtetik gora aritu da pilotan, eta garaipen zerrenda handiaz gain –15 Gipuzkoako txapelketa–, oso pilotari maitatua izan da da. Kantxan eta aldageletan duen jarrera goraipatu dute federazioko kideek.

Etxeberriari bezala, Ione Iparragirreri ere orain arte egindako lana onartu nahi izan die, Orioko sofbolaren sustatzaile garrantzitsuenetakoa izan baita. Federazioko arduradunen ustetan bere ekarpena erabakigarria izan zen Orioko Bate Bizkorrak taldeak ohorezko mailarako igoera lortzeko.

Bozkatzeko aukera

Federazioak aukeratutako 30 kirolarien artean zuretzat urteko kirolari hoberena nor den esateko aukera daukazu, bozka bidez. Gipuzkoakirolak webgunean egin daiteke hori, hemen.


Catak baino diru gehiago eta lanpostu gutxiago proposatu ditu Cevitalek

Aljeriako enpresa 18 milioi euro ordaintzeko prest dago Fagor Etxetresnen truke.Bihar amaitzen da eskaintzak aurkezteko epea

Azken fasean sartzear da Fagor Etxetresnen konkurtso nahaspilatsua. Bihar amaituko da eskaintzak aurkezteko epea, eta aurreikusten da epaileak uztail bukaerarako erabakiko duela zein izango diren jabe berriak. Cevitalek atzo jakinarazi zuen 18 milioi proposatu dituela kooperatibaren industria aktiboen truke. 1.300 lanpostu sortuko dituela dio, horietatik 400 zuzenak. Edesaren Basauriko lantegia ez zaio interesatzen Aljeriako taldeari.

Egosketa eta etxekotresna txikien ekoizpen adarrerako egin du eskaintza, eta garbiketa eta klimatizazio lerroak ere nahi ditu. Esan du «bermatu» egingo duela Edesa, Aspes eta Splendid marken jarraipena, eta produktu linea guztien zerbitzu teknikoari eutsiko diola. «Proiektua lehen egunean bertan martxan jartzeko gaitasuna dugu», nabarmendu du Cevitalek. Hala, zuzeneko 400 lanpostuetatik 300 lehen urtean bertan sortuko lituzkeela adierazi du. Halaber, bere burua gai ikusten du 2015ean EAErentzat 65 milioi euroko aberastasuna sortzeko. Kopuru horretatik %65 Araba, Bizkai eta Gipuzkoan errotutako hornitzaileek sortuko luketela dio.

Aljeriako taldearen eskaintza ez da Pedro Malagon epailearen mahai gainera iritsiko den bakarra. Kataluniako Catak ere joan den astean aurkeztu zuen berea. Dirutan ez da hain ona, 16,2 milioi eskaini baititu Arrasateko Garagartzako eta Eskoriatzako lantegien truke. Lanpostuei begira, ordea, hobea da. Orotara, 1.397 enplegu sortuko dituela esan du, horietatik 500 zuzenak. Soldatetan urtean 38,2 milioi ordainduko dituela ere zehaztu du.

Generalitatearen babesa du Cataren proposamenak. Hala jakinarazi zion Generalitateak berak Donostiako Merkataritza arloko Epaitegiari. Enpresaren «ibilbide sendoa eta kaudimen maila» goraipatzen zuen ohar bat bidali zion.

Arantza Tapia Garapen Ekonomikorako sailburuak ere azaldu du eskaintza «positiboa» egin duela Catak. Felip Puig Kataluniako Ekonomia kontseilariarekin elkartu zen atzo, industria, energia eta turismo arloko lankidetza hitzarmen bat sinatzeko. «Proiektu garrantzitsua da jarduerari eusten dielako, ez bakarrik enpleguaren ikuspuntutik; luzera begirako industria jarduera biltzen duen proiektua da, eta hori bultzatzen du Jaurlaritzak». Katalunian bertan egin zituen adierazpen horiek Tapiak.

Cevitalek eta Catak ez ezik posible da beste enpresaren batek ere eskaintza aurkeztu izana. Mondragon taldeak ez du baztertu erabat etxetresna txikien atalean kooperatiba bat sortzeko eskaintza egitea, eta atzerriko talde batzuk ere ibili dira informazio eske.

Ekainaren hasieran abiatu zen Fagor Etxetresnen enkantea, eta orduan finkatu joko-arauak. Jarduerari eustea eta ahalik eta enplegu gehien mantentzea dira Malagon epailearen helburuak, baina baita konkurtsoaren interesa babestea ere, alegia, ahalik eta zor gehienak pagatzea.


Loreak San Franciscon

Manolita Thundersen erakusketa apirilaren 12ra arte ikusgai dago Bilboko La Viña tabernan.

Aurreko ostegunean mustu zuen margolari altsasuarrak bere erakusketa, lagun “talde majo bat” ondoan zuela. Erakusketa jarri aurretik taberna bisitatu zuen margolariak eta neurri batean erakusketan eragin zuela esan digu. “Porlana, autoak, eraikuntzak… San Francisco erdian natura falta zegoela iruditzen zitzaidan. Natura hiri erdira eraman nahi izan dut”. Sortzaileak aitortu duenez, “natura da nire betiko gaia, inspirazio iturria, horretara eramaten nau”.

Hala Loreak izenburua eman dio erakusketari. Hura sortzeko lan ildoa “loreak eta armiarmen lan egiteko modua izan da”. Tamaina ertaineko sei obrek osatzen dute erakusketa. Teknika mistoarekin ondutako lanak dira. Haria, artilea, CD-ak, akrilikoa, tinta eta burdina erabili ditu haiek egiteko. Batzuk pintura eta eskultura arteko bidegurutzean kokatu ditu Manolita Thundersek.

Lastailean erakutsi zuen bat izan ezik gainontzekoak erakusketarako propio sortutako lanak dira. "Duela bi urte CDekin lan bat egin nuen eta hor nituen batzuk erdi eginak eta haiekin lanean segitzea otu zitzaidan. Loreak, armiarmen lanak agertzen hasi ziren. Lan koloretsuak".


Kiroldegiko langileak kalera atera dira lan hitzarmenen defentsan

Markina-Xemeingo eta Ondarroako kiroldegiko langileek elkarretaratzea egin dute gaur goizean Markina-Xemeingo azokan.

Herrialdeko hitzarmena daukate kiroldegiko langileek, eta murrizketak egiten ari dira. Horregatik, alde batetik herrialdeko hitzarmenak “bere horretan mantentzea” eskatu dute langileek, “murrizketarik aplikatu barik”.

Bestetik, hitzarmen horretan “beste negoziazio eremu batzuk zehaztea” be eskatu dute: enpresaka, eskualdeka, zentroka… “Beti be, herrialdeko hitzarmenaren kalterako ez bada”, gaineratu dute.

Langileek ez dietela euren “lan baldintzei uko egingo” adierazi dute, eta Confebask, Adegi, Cebek, Sea eta gainontzeko patronalei euren hitzarmenak defendatuko dituztela esan diete.


Ezkio batuta, lau probak osatuko dute Urola Kostako Kros Mistoen II. Txapelketa

Aurkezpenean izan diren antolatzaileak eta babesleak, txapelketako lasterketen kartelekin. (Mailo Oiarzabal)

Gaur aurkeztu dute Urola Kostako Kros Mistoen II. Txapelketa. Iaz martxan jarritako egitasmoak berrikuntza nagusi bat izango du arten. Izan ere, Ezkioko lasterketa batu zaie aurten Azpeitikoari, Errezilgoari eta Zarauzkoari eta, horrela, lau probak osatuko dute liga moduan jokatuko den txapelketa. Ezkiokoa, gainera, mendi lasterketa izango da, “baina edonork egiteko modukoa”, 5,8 kilometrokoa, Aritz Egea antolatzaileak adierazi duenez. Egearekin batera aurkeztu dute txapelketa Jon Ziarsolo Errezilgo antolatzaileak, Jon Garate Azpeitikoak, eta Estitxu Elduaien Azpeitiko Udalaren Kirol batzordeburuak.. Zarautz Kirol Elkarteko antolatzaileek ezin izan dute egon.

2016an bezala, Azpeitian hasiko da txapelketa, urriaren 28an. Hau da lau proben egutegia:

– Urriak 28, larunbata: Azpeitiko Herriarteko VIII. Kros Mistoa (6,2 kilometroko ibilbidea, 18:30ean hasita).

– Azaroak 19, igandea: Errezilgo III. Kros Mistoa (6,5 kilometro, 11:30).

– Azaroak 25, larunbata: Ezkioko I. Mendi Lasterketa Mistoa (5,8 kilometro, 10:30).

– Abenduak 3, igandea: Zarauzko XXXIX. Kros Mistoa (7,5 kilometro, 11:30).

Txapelketaren araudia iazkoaren oso antzekoa izango da, baina berezitasun batekin: txapelketan puntuatzeko, gutxienez lautik hiru probatan parte hartu beharko dute bikoteek. Iaz mila inguru izan ziren txapelketan parte hartu zuten bikoteak, baina 17k bete zituzten azken sailkapenean sartzeko baldintzak, eta “aurten gehiago izatea” espero dute antolatzaileek. Proba bakoitzean antolatzaileek beraiek erabakitako toki fisikoak izendatu ditzaketen arren, txapelketan parte hartzeko Herrikrosa.eus webgunean eman daiteke izena. Lasterketa bakoitzean 20 eurokoa izango da bikoteko izen-ematea; lehen hiru lasterketetan parte hartu duten bikoteek, ordea, 5 euro besterik ez dituzte ordaindu behar izango Zarauzkoan parte hartu nahi badute.

Hauek dira araudiaren beste puntuak:

Txapelketan lehiatzeko, bikoteak berdina izan behar du hiru lasterketetan. Bikotean aldaketak onartuko dira lesioak tarteko eta mediku-agiria aurkeztuta, beti ere. Kasu horietan, aldaketak izan dituen bikoteari bost minutuko penalizazioa ezarriko zaio.

Hiru lasterketetan egindako denboren baturarekin erabakiko da txapelketaren sailkapena. Sari banaketa Zarautzen egingo da, azken probaren ondoren.

Herritarrak kirola egitera bultzatzea eta berdintasunaren eta parekidetasunaren balioak sustatzea izango dira bigarren edizio honetan ere antolatzaileen helburuak.


Abian da bretoiaren aldeko AR Redadeg Korrika

Maiatzaren 4tik 12ra Bretainia zeharkatuko dute korrikalariek, hizkuntza gutxituen alde aldarri eginez. Zenbait euskal ordezkari ere arituko dira bertan.

Duela urtebete inguru agurtu genuen euskal herritarrok 20. Korrika, eta AEK-k bere webgune ofizialean jarritako atzerako kontaketak erakusten duenez, 335 egun barru emango diote hasiera euskararen aldeko 21. lasterketari. Beraz, gutxi gorabehera, 2019ko apirilaren 4an abiatuko da 21. Korrika.

Gurea, ostera, ez da hizkuntza gutxituen alde egiten den lasterketa bakarra. Bretainiako hego-mendebaldean dagoen Quimper (Kemper, bretoieraz) hirian Ar Redadeg bretoiaren aldeko Korrikari ekin diote gaur bertan. Maiatzaren 12an bukatuko da Plouguerneaun (Plougerne, bretoieraz) ibilaldi luze horren bosgarren edizioa.

AEK-Korrikaren izenean, hainbat ordezkari izango dira han, esperientzia partekatzeko eta elkarrekin urrats berriak eman ahal izateko. Hain zuzen ere, horixe da hizkuntzen aldeko lasterketen europar sareak (EUROKORRIKA) duen erronka nagusia.

Ipar Euskal Herriko AEK-k erositako kilometroa maiatzaren 12an egingo dute.


Renfeko eta Adifeko langileak greban daude gaur 23:00ak arte

Sindikatuek arabera, datozen urteetan lan karga handiagoa izango den arren, konpainiek ez dute lantaldearen baldintzak hobetzeko asmorik.

CCOO, CGT, SF eta SCF sindikatuek deituta, bi eguneko greba hasi dute Renfe eta Adifeko langileek.

Atzo oizaldean hasi zen greba, eta gaur 23:00ak arte iraungo du.

Sindikatuek salatu dute bai Renfek eta bai Adifek iragarri dutela lan karga handitu egingo dela datozen urteetan, baina uko egin diotela langileen baldintzak hobetzeari. Hori dela eta, ohartarazi dute gatazka okerragotu egin litekeela uda ostean, eta ez dute baztertzen lan etenaldi gehiago egitea.

Bestetik, gaitzetsi dute konpainiek jarritako gutxieneko zerbitzuak "gehiegizkoak" direla, baina errespetatu egingo dituztela iragarri dute.


Dozena bat kontzeju berrituta

Arakilgo bederatzi eta Ergoienako hiruak osatzean, Sakanako 15 kontzejuetatik 12 berritu ziren igandean. Errotzen, Zuhatzun eta Lizarragabengoan sei hilabete barru kontzejua osatzeko aukera berria izanen dute. 48 pertsonek hartu dituzte euren herrietan ardurak. Haietatik 37 gizonezkoak dira eta 11 emakumezkoak. Soilik Ihabargo eta Dorraoko kontzejuetan daude emakumezko gehiago gizonezkoak baino.


Bilbo, Bartzelonan

Athleticeko jokalariak Bartzelonan dira, finaleko kopari hozka egiteko prest, eta baita zaleak ere; 60.000 athleticzale baino gehiago abiatu dira egunotan Bartzelonara


2013an trafiko istripu eta salaketa gutxiago izan direla esan du Errenteriako Udaltzaingoak

Udaltzaingoak 2013 urteko trafikoari buruzko balantzea jakinarazi du, eta irakurketa erlatiboki positiboa egin dute. Horrela, istripu eta salaketa gutxiago izan direla nabarmendu dute. Esku hartzeen kopuruak, baina, gora egin du, eta guztira 16.128 izan ziren.

TAOren salaketari dagokionez, 2010an baino %24,4 gutxiago izan ziren. Aparkatzeen gaineko salaketak herena gutxitu dira, eta zirkulaziokoak, berriz, %41,2. Garabiak, berriz, 2.463 ibilgailu kendu zituen duela lau urte, eta 1.636 iaz.

Istripuen eta harrapatzeen kopurua azken hamarkadako txikiena izan zela gaineratu dute. Hamar lagun harrapatu zituzten, eta 171 istripu izan ziren.

Bestalde, eskoletako sentsibilizazio kanpainekin jarraitzen dutela gogorarazi dute, garraio pribatua gutxiago erabiltzeko xedearekin. Hurrengo erronka hirigunean 30 kilometro orduko abiaduran joan beharraz kontzientziatzea izango dela jakinarazi dute.


Bateratzen programa eskualdeko enpresentzat

Zein puntutaraino daude pertsonak zure enpresaren estrategiarekin lerrokatuta? Zure sektore bereko beste enpresekin alderatuz, zure enpresaren egoera ezagutu nahi al duzu?

Enpresa edo organizazio baten lehiakortasuna eta arrakasta enpresa osatzen duten pertsonengan dago, hein handi batean. Horretarako, garrantzitsua da enpresa edo organizazioko kide guztiek –jabeek, zuzendariek, langileek…– enpresaren estrategiarekin egoki bat egitea eta pertsonen potentziala ahalik eta ondoen aprobetxatzea.

Bateratzen programa

Bateratzen programak Aia, Getaria, Orio, Zarautz eta Zumaiako enpresei aukera eskaintzen die gai horretan beren egoera zein den jakiteko, adituen laguntzarekin.

Urola Kostako Udal Elkarteak gure eskualdean abian jarri berri duen programa hau Gipuzkoako Foru Aldundiko Berrikuntzako, Landa Garapeneko eta Turismoko Departamentuak laguntzen du diruz –%100– eta, beraz, doakoa da parte hartzen duten enpresentzat. Hainbat erakunde eta unibertsitateren artean lankidetzan garatutako ekimena da.

Zera eskaintzen dizugu:

Pertsonak estrategiarekin nola lerrokatzen diren jakiteko tresna bat.

Enpresa pertsonen potentziala zenbateraino aprobetxatzen ari den erakutsiko dizun diagnostikoa.

Produktibitatea, balio erantsia eta absentismoa hobetzearen ondorioak ezagutzeko modua.

Sektoreko beste enpresekiko bakoitzaren posizio erlatiboa ezagutzeko aukera.

Enpresak jarri beharreko baliabideak:

Dedikazioa: zuzendaritza taldeko partaide baten 3-5 ordu; enpresako pertsona bakoitzeko 15 minutu inkesta bat betetzeko.

Kostua: Gipuzkoako Foru Aldundiaren Berrikuntzako, Landa Garapeneko eta Turismoko Departamentuak finantzatuta –%100–

Askoren arteko lankidetza egitasmoa

Bateratzen programa askoren artean garatutako ekimena da, unibertsitateak, enpresa elkarteak, garapen agentziak eta aholkularitza etxeak, Gipuzkoako Foru Aldundiaren diru-laguntzarekin:

Unibertsitateak:

UPV/EHU; Deustuko Unibertsitatea; Tecnun; Mondragon Unibertsitatea; King’s College; Tilburg University, University of Central Lancashire.

Enpresa elkarteak:

Mondagon, Makina Erremintako Fabrikatzaileen Elkartea (AFM).

Eskauldeetako garapen agentziak:

Urola Kostako Uda Elkartea; Uggasa, Beterri, Debegesa, Oarsoaldea.

Aholkularitza-etxeak:

LKS; OPE; Otalora

Administrazioa:

Gipuzkoako Foru Aldundia


Eguzkipean inguruka

Iruñerriko hamabi taldetako bostehun dantzarik euskal dantzekin hasi dituzte festak.Iribasko ingurutxoa dantzatu dute, besteak beste

Foruen plazako harrizko lurrak burdina zirudien atzo. Bero saparen ondorioz, gori-gori zegoen harria. 13:30ean, Basakaitz taldeko dantzariek, antzinako arropa dotorez jantzita, lehen agurra egin zieten plazako ikusleei. Ikurrin erraldoiaren gidaritzapean, Iruñerriko beste 11 taldetako bostehun dantzarik plaza handia inguratu zuten. Han ziren Duguna, Harizti, Iruña Taldea, Larratz, Mikelats, Muthiko Alaiak, Oberena, Ortzadar, Txori-Zuri, Amaiur eta Ardantzeta taldeko dantzariak, beroari aurre egiteko gertu.

Barañaingo Harizti taldeko dantzarietako batek bosgarren urtea du aurtengoa, eta maite du festak hasteko modu hori: «Nire lagunek ez dute dantzatzen, eta zuzenean Gazteluko plazara joaten dira, baina hau oso desberdina da. Nahiago dut horrela. Jaikitzen zara goizeko hamarretan, joaten zara hamaiketakoa hartzera, ikusten duzu txupinazoa tabernan, eta, gero, jantzi osoa jarrita, hona etortzen gara».

Mutilak Berako bordondantza eta makil dantzarekin dabiltzan bitartean, Duguna taldeko Maialen Etaiok arretaz begiratzen du. Hiru urte zituenetik dabil dantzan, «bizi osoa». Alta, hamazazpi urte baino ez ditu, eta lehen aldia da Foruen plazan dantza egiten duena. Urduri dago, igitai dantza noiz hasiko.

Ekitaldiko dantza nagusia, ordea, Iribasko ingurutxoa izan da. «Iribasko ingurutxoa oso aspaldikoa da, ez dakigu noizkoa. Urte gutxian, gerrako denboran galdu zen. Pentsatzen dut dantzatzeko gizonik ez zelako egongo edo gogorik ere ez zelako», azaldu du Basakaitz taldeko Miren Juanenak.

Larraungo ibarrean eta inguruetan, aspaldi, herri bakoitzak bere dantza zuen, bere berezitasunekin. Leitzan ez zen galdu, eta Uitzin ere eusten diote. Juanenaren arabera, duela bi hamarkada pasa, taldeek dantzatzen zuten esanez Iribasko ingurutxoa zela, eta herriko jendea haserretzen zen. Horregatik, Juanenak eta Juan Mari Beltran txistulariak, herritarren laguntzaz, aspaldiko dantza hura berreskuratu zuten: «Beldurra nuen urte bateko kontua izango zela, baina 18 urte badira hasi ginela. Ilusio handia egiten zigun hemen dantza egiteak».

Eguzkipean inguruka ibili ostean, izerdi patsetan dago Amaiurko Xabi Diaz. Hamabi urte pasa daramatza Foruen plazan dantza egiten. «Animatu nahiko nuke jende gaztea hau egitera ere». Larrain dantzarekin amaitu da ekitaldia, eta ikusleek ere parte hartu dute. Amaia Cunchillos edalontzi bete ur ari zen edaten. Haren esanetan, euskal kultura erakusteko modu bat da festa hasiera, «mozkorkeriatan ibili gabe».


Gaur gauean itxiko dute Orioko Katxiña erretegia

“Jatetxera iristeko bezeroek hilerri ondo-ondotik pasa beharko dute. Ez al duzue horrek jendea urrutiratuko duen beldurrik?” Katxiña baserria jatetxe bihurtzeko lanak egin zituen arkitektoarena da esaldia. “Obra amaitutakoan bota zigun, ederra marka! Gu hemen jaioak garenez, ohituta gaude kanposantua ondoan izatera, eta negozioa irekitzerako garaian, ez genuen hori kontuan izan”, gogoratu du barrez Maria Pilarrek.

Katxiña jatetxea 1979ko sanpedroetan ireki zuten, familia arteko bi senar-emazteren artean. “Joxek, nire senarra zenak, berotu zizkigun denoi buruak”, dio Mari Carmenek. Ia berrogei urtez zabalik egon ostean, erretiroa hartzeko garaia iritsi zaie.

Hasierako urteak

Katxiña zabaldu arte, jabeek ez zuten aurretiazko esperientziarik ostalaritza sektorean. Jatetxea ireki aurretik, ordea, ikasteko aukera izan zuten: Mari Carmen eta Joxe Aietera joaten ziren asteburutan, Jose Luis Mirallesen erretegian lan egiten ikastera. Maria Pilar eta Joxe Migel, berriz, Altxerrira. “Sukaldean sartu eta begira egoten nintzen, ikasten, eskuekin ezer ukitu gabe”, dio Maria Pilarrek.

Hasierako urteak latzak izan ziren bi elkarrizketatuen hitzetan. Katxiña ez dago herri erdigunean, eta erretegiko ateak zabaldutakoan, jendea haraino joango ote zen galdetzen zieten elkarri. “Kezken eta lanean emandako ordu piloaren ondorioz, hezur eta azal geratu ginen”, dio Maria Pilarrek irribarrea galdu gabe. Lehen zazpi urteetan izan zituzten buruko minik handienak

Bakailaoa pil-pilean, lehen pizgarria

Denborarekin Katxiña parrilagatik egin da ezagun, baina hasieran, bakailaoa izan zen beren lehen berezitasuna, Juan Antonio Ercillak —Galarreta frontoiko gerentea izan zenak— emandako gomendio bati esker. Kartan bakailaoa pil-pilean eskaintzeko aholkua eman zigun, inguruko herrietan ez zutelako halakorik ematen, zehaztu du Maria Pilarrek. Iruneko eta Bilboko bi jatetxe bisitatu genituen laurok, errezeta behar bezala egiten ikasteko.

Bakailaoak jendea erakarri zuen jatetxera, eta Katxiñari beste erretegietatik bereizten lagundu zion. “Ordurako, Orio jatetxe askok parrilarekin ondo egiten zuten lan: Jose Mari, Xixario, Sarasua… Horien atzetik hasi ginen gu; bakailaoa eskaintzeaz gain, parrila ere berehala piztu genuen”, azaldu du Mari Carmenek.

Dena den, bada jatetxeko sukaldean erruz egin duten beste jaki bat. “Kroketak! kar kar kar Argiñanok pare bat aldiz esan du telebistan, hemengoak omen dira sekula jan dituen onenak!”, dio Maria Pilarrek.

Lanerako bizi

Azken 39 urteetan, Maria Pilar eta Mari Carmen ez dira lanera joan; kontatzen dutenaren arabera, lanean bizi izan direla esan daiteke. Bere egin dute erretegiko martxa, eta hura izan dute —ostegunetan izan ezik— eguneroko bizitza. “Niri ez zait gogorra egin. Baserrikoa izanik, txikitatik ikusi dut zer den egunerokoan lanari emanda bizitzea, eta ohitu egiten zara”, dio Maria Pilarrek. “Hemen orduak sartu behar dira. Guk, behintzat, hala atera dugu negozioa aurrera. Ez dago sekreturik, berretsi du Mari Carmenek. Lanerako grina! kar kar kar… Pentsa, erretegia ez ixteagatik, familiako bataio eta ospakizunak beti astegunetan egin izan ditugu”, gehitu du Maria Pilarrek.

Eman eta jaso

Bi elkarrizketatuen esanetan, Katxiñan ematen saiatu direna bizpahiru hitzetan azaldu daiteke: produktu ona —beti egoera onean— eta gertuko tratua. “Gaur egun, jatetxe askotan ematen dute ondo jaten, baina hemengo tratua ez dugu inon aurkitu”. Bilboko ohiko bezero batek esan zien hori duela gutxi jabeei, erretegian izan zen azken aldian.

Emateaz gain, urte hauetan guztietan jaso ere ikaragarri egin izan dutela diote bi koinatek: “Jendea jatetxera itzultzen dela ikustea da halako negozio batean gerta dakizunen onena”, dio Mari Carmenek. “Bezero batzuk gaztetan hasi ziren hona etortzen, gero ezkondu egin ziren eta seme-alabak eduki zituzten, orain ume horiek ere hazi egin dira eta ezkontzera doaz… Jatetxean horren testigu zara, eta ederra da urtez urte jendearekin sortzen den harremana”.

Penatuta itxiko dute Katxiña erretegia jabeek, baina denboraren joana gelditu ezin dela-eta, sano-sano onartu dute erretiroa hartzeko garaia dutela.

Larunbatetik aurrera, auto gutxiago izango dituzte inguran bueltaka kanposantuko bizilagunek; parrilako usain goxorik, ordea, ez zaie gehiago iritsiko.


Saltokiak berritzeko diru laguntza eskatzeko epea

Urola Garaiko Merkataritzaren Dinamizaziorako Bulegoak jakitera eman duenez, merkataritza saltokiak berritzeko diru laguntzak eskatzeko epea irekita dago. Altzariak edo errotuluak berritzeko, edo gailu elektronikoak, informatika ekipoak eta horien aplikazio eta osagarriak berritzeko bideratutako laguntzak dira. Epea, ekainean amaituko da. Informazio gehiago 943 72 52 16 telefonoan edo merkataritza@uggasa.com helbidean.


XI. Santo Tomas 2001 Argazki Lehiaketa martxoa arte atzeratu dute

Azpeitiko Argazki Elkarteak antolatutako XI. Santo Tomas 2001 Argazki Lehiaketako sari banaketa eta erakusketa martxora arte atzeratu dira Antxieta Etxeko berritze lanak direla-eta. Lehiaketako sari banaketa eta erakusketa gaur arratsaldeko 19:00etarako aurreikusita ziren, baina atzeratzea erabaki da “herrian argazkiekin erakusketa egiteko leku egokirik ez delako une honetan” argazki elkartekoen esanetan.

Urtero bezala sari banaketa eta aukeratutako argazkilan onenekin osatutako erakusketa Antxieta Etxean egitekotan zen Azpeitiko Argazki Elkartea, baina eraikuntza berritze lanetan da, eta bestalde, Udaletxe azpia ere itxita da, igogailua jartzeko lanetan baitira une honetan. Horregatik, eta argazkiak erakusgai jartzeko leku egokirik ez delako herrian, bai erakusketa eta bai sari banaketa martxora arte atzeratzea erabaki dute. Epaimahaiak irabazleak aukeratuta ditu, baina oraindik sari banaketarako data zehatza erabakitzeko da.

XI. Santo Tomas 2001 Argazki Lehiaketan, guztira bederatzi sari banatuko dira, sei helduei (hiru kolore sailean eta hiru txuri/beltzezkoan) eta beste hiru gazteen mailan. Garaikur bana jasotzeaz gain, helduek Argizaiola Lehiaketarako gonbidapena ere jasoko dute.

Azpeitiko Argazki Elkartearekin harremanetan jartzeko eta informazio gehiago jasotzeko hemen egizu klik.


PPren barruak mugitzen dituena

Garai politiko berrian PP «malguegi» ari dela uste dutela eta, alderdia utzi dute zenbait militante historikok. Mugitzen ari dira, eta mahai gainean dute beste alderdi bat sortzeko aukera.

Ur nahasiak dituzte PPren barruan azkenaldian. Itsaso zakarra. ETAren indarkeriaren aurka egiteak ondo lotuta eduki duen taldea sakabanatzen ari dela dirudi. Denak ez datoz bat hemendik aurrera alderdiak hartu beharreko bidean. Eskumatik eskumarago jardun nahi dute zenbaitzuek. Jarrera hertsian mantendu. Itxitasunean sakondu ere bai, zenbaitek. Malguegi aritzea leporatzen diote PPren zuzendaritzari, eta Espainiako Gobernuak 197/2006 doktrinaren inguruan Estrasburgok emandako epaia bete izanak lehendik berotuta zegoen giroa leherrarazi egin du. Zigorra betea zuten presoak askatu izanak liskar giroan murgildu du PP, militante batzuek alderdia uzteraino.

Santiago Abascal legebiltzarkide ohiak hartutako bidea da horren erakusgarri. 18 urte zituenetik afiliatua zen PPn, legebiltzarkide, batzarkide, zinegotzi, Nuevas Generacioneseko presidente eta EAEko PPko zuzendaritzako kide izana da; PPko militantzia amaitutzat eman duela jakinarazi zuen azaroan, Mariano Rajoy gobernuburuari idatzitako gutuna publiko eginda.

Ez da zuzendaritzarekin ados ez dagoelako alderdia utzi duen lehena. Maria San Gilek nola alde egin zuen ere entzutetsua izan zen. Madrilen, Jose Antonio Ortega Lararen ihesa mingarria izan da, ETAk bahitua izan zuen espetxeetako funtzionarioak biktimen artean duen balio sinbolikoagatik. PP betidanik gidatu duten balioak bazterrean uzten ari direla argudiatu zuen Ortega Larak alderdia uzteko, eta arrazoi bera eman dute horrenbeste zarata egin gabe PP utzi duten beste militante batzuek ere.

Aldentze gehiago etorriko direla ohartarazi zuen Abascalek, gainera, bere agurraren berri emateko gutunean. Tantakako ihes etengabea iragarri zuen. Berehala, ETAk 1977n hil zuen Javier Ibarra enpresariaren biloba Jabier Igartuak Twitter bidez zabaldu zuen bere erabakia: «Zurekin noa, Santi». PPko afiliatu izateari utzi zion. «Hil zidaten aitonaren memoria defendatzeko sartu nintzen alderdian, eta PP honek jada ez du defendatzen».

Hain zuzen, biktimak bazterrean uztea da kritikoek zuzendaritzari gehien aurpegiratu diotena. PP estutzeko, bere bide propioa egiten hasi dira. Abascalek berak, Denaes fundazioko buru gisa, Rajoyren aurkako manifestazioa antolatu zuen Espainiako Konstituzioaren egunean Madrilen. Parot doktrina ezartzearen aurkako eta biktimei babesa emateko mobilizazio gisa egin zuen deia, Ortega Lararekin.

PPren aterkipetik atera eta eskumaragoko bidea hartu nahi dutenak mugitzen ari dira. Jakina da euren artean elkartu, eta bilera isilak eginak dituztela han eta hemen. Hainbat bazkari eta afari «pribatu».

Abascalek PP utzi aurretik ere, sektore kritikoa urak barrutik astintzen aritu zen. Alejo Vidal-Quadras europarlamentari katalanarekin eta Jose Luis Gonzalez Quiros filosofoarekin, zuzendaritza biltzen saiatu zen Abascal, alderdia bere estatutuak «sistematikoki urratzen» ari zelakoan. Ez zuen lortu. Maria Dolores Cospedal PPko idazkari nagusiaren aurkako kanpaina hasi zuten orduan, eta alderdiko militanteak egoerari buruz hausnartzeko bilera batera deitu zituzten.

Mugitzen jarraitzen du sektore horrek, eta ez dirudi gelditzeko asmorik duenik. Mugimendua zertan geratuko den eta noraino iristeko gaitasuna duen izango da hemendik aurrera gakoa. Baina indar egiteko asmoa argi adierazi dute.

Horrek har dezakeen bideari buruz, hainbat hipotesi zabaldu dira azkenaldian sarean zein hedabideetan. PPren boto-emaileen zati baten «frustrazioa» bideratu eta indar hori bereganatuko lukeen alderdi berri bat sortzeko aukera mahai gainean dagoela iradoki du Vidal-Quadrasek. Espainia osoko alderdia litzateke, eta Jose Maria Aznar, Mayor Oreja, Maria San Gil eta Carlos Iturgaitzen sektoreak biltzen dituztenengana zabal lezakete besoa. Regina Otaola Lizartzako alkate izandakoa bereganatzeko aukera ikusten dute.

Hainbatek diotenez, UPDrekin batzeko nahia ere badute PPtik modu publikoan aldendu direnek. Gorantz doan Rosa Diezen alderdiaren bultzadarekin, mugimendu indartsua lor lezaketela seguru daude. PP irizpiderik gogorrenetara eramateko presioa egingo lukete horrela. Bestetik, PPrekin desilusionatuta dauden boto-emaile asko bereganatuta, «traizio» egin dietela sentitzen duten alderdiari boterea kentzeko bidea ere egin dezaketela uste dute.

Ez da kasualitatea PPtik urrundutakoek gardentasunaren, «demokrazia berreskuratzearen» eta politika egiteko beste modu baten aldarria hitzetik hortzera ibiltzea, UPDren populismora gerturatzeko saioan.

Eta lehengo berberen arabera, PPko kritikoek proposamen formala egina diote UPDri, baina Rosa Diez ez dago prest handitzen ari zaion boterea partekatzeko.

Batura zabalago baten aldeko apustua egiten duenik ere bada. Ciutadans begiz jota dute horiek. Nabarmen gora egiten ari da Kataluniako alderdia, eta Espainiako estatu osoko alderdi bihurtzeko asmoa duela iragarri du. Albert Rivera buruzagi gazte hizketan gertukoa eta abilak erakar ditzake politikarekin nekatuta eta desilusionatuta dauden herritarrak, UPDk egiten duen bezala.

PSOErekin haserretutakoekin

Urrutirago joan dira politologo batzuk. PSOEko zuzendaritzarekin haserre daudenak ere biltzeko asmoa ikusi dute PPtik joandako sektore gogorrean. Finean, PPren eta PSOEren miserietatik etekina atera, alderdi bitasuna hautsi eta joko politikoan indartsu sartuko litzatekeen indar batura berri bat sortzea litzateke asmoa. Herritarrei ahotsa emateko beharra azpimarratu dute hautu horren aldekoek. Eta sarean asko errepikatzen ari da letra larriz nabarmendutako «VOZ» (ahotsa) baten beharra. Izan liteke balizko alderdi berri horren izena ere erabakita edukitzea.

Araban, Bizkaian eta Gipuzkoan lasaiago daude PPren bi arimak. Alderdiko buruzagitza Antonio Basagoitik hartu zuenetik, baretu eta batu egin dela diote. Abascal zen ahotsik kritikoena, baina, alderdia utzi ondoren, ez dirudi liskar handirik sortuko denik alderdikoek beraiek «PP pop» gisa izendatzen duten nagusigoaren gidaritzapean. Arantza Quiroga presidentea bera ahalegin berezia egiten ari da biktimekin han eta hemen bildu, eta PPko kritikoak egiten ari zaizkien salaketak baretzeko.


Orain gehiago

Esperotakoa izanagatik, neurtu ezina da une honetan ETAk gaur jakinaraziko duen erabakiak orain hasten den aro berrian nola eragingo duen. Bere ibilbidea amaitutzat emango du erakundeak, eta modu horretan, modu batera edo bestera, Euskal Herriko historia garaikidea azken hamarkadetan gehien baldintzatu duten eragileetako bat desagertuko da.

60 urteko ibilbide baten ostean, esan daiteke inor gutxik gogoratu dezakeela dagoeneko ETArik gabeko Euskal Herri bat. ETAren sorrerak frankismoari zuzenean erantzun zion, eta zaila da irudikatzea nolakoa izan daitekeen etorkizun hori. Jakina da Espainiako Estatua saiatuko dela etekin politiko handia eman dion bide bat luzatzen, inora eramaten ez badu ere, eta ETArik gabeko ETAren aroa iritsiko dela, non erakunderik egon gabe ere helburuetan bat egiten duenaren kontra jardungo diren. Baina benetako erronka Euskal Herriko eragileek izango dute bihartik aurrera, orain eurengan egongo delako jarrita erabat Euskal Herriko politikagintzaren zama guztia. Lehenbailehen konpondu beharko dira gatazkaren ondorioei dagozkien gai nagusiak: presoak eta biktimak. Baina horiez gain, herri baten nahi politikoa beste modu batera gorpuzten asmatu beharko dute, ez dadin galdu hizki txikiz idazten den politikaren lerro artean.

ETAren azken agiria izango da gaurkoa. Eta herri honek esateko asko du oraindik. Orain gehiago.


Gios Teamwear taldeak jantziko du Osasuna Magna Xota

Talde irurtzundarrak hiru denboraldiko akordioa sinatu du kirol jantzi etxe italiarrarekin

Osasuna Magna Xota datorren denboraldirako xehetasunak isten ari da, gutxika. Horietako bat talde berdea jantziko duen kirol etxea erabakitzea zen. Osasuna futbol taldeak eta Osasuna Magna Xotak Hummel etxearen jantziak erabiltzen dituzte oraindik despeditu ez den denboraldi berezi honetan, baina talde gorritxoak Hummel etxearekin kontratua itxi du eta litekeena da datorren denboraldian Adidas izatea bere hurrengo jantzia diseinatuko duena. Osasuna Magna Xotak askatasuna du bere hornitzailea nor izango zen erabakitzeko eta hala egin du. “Futbolaren prezioak batzuk dira, eta gainontzeko kirolenak beste batzuk” azaldu zuen Xotako presidente Tatono Arregik maiatzaren hasieran egindako prentsaurreko telematikoan.

Talde irurtzundarrak 5 kirol-etxeren eskaintza aztertu du, eta erabakia hartu du: Gios Teamwear talde italiarra izango da Osasuna Magna Xotaren 2020/2021 denboraldiko jantzia diseinatuko duen etxea. Talde irurtzundarrak hiru denboraldiko akordioa sinatu du Gios Teamwear taldearekin eta bi aldeak oso pozik daude hitzarmenarekin. “Gios Teamwear etxeak 70 urte baino gehiago daramatza kirol alorrean lanean eta sektorean duen esperientzia horrek sortzen duen konfiantza ezinbestekoa izan da euren alde egiterakoan” nabarmendu du Tatono Arregik. Gios Teamwear etxeak Lehen Mailako talde batek dituen beharrak primeran asetzen dituela gehitu du Xotako presidenteak, talde bakoitzak behar dituen “kalitate handiko diseinu egokituak” sortzen dituelako.

Gios Teamwear etxea ere kontentu dago hitzarmenarekin, munduan barrena kirol ekipazioak diseinatzeko estrategian aurrera pausua baita Xotak eurekin sinatu izana. “Espainiako areto futboleko liga munduko ligarik onena da eta liga horretan Osasuna Magna bezalako puntako talde batekin kontratua sinatzea oso albiste ona da guretako” adierazi du etxe italiarrak.

Play-offak noiz jokatuko diren oraindik ez da zehaztu

Espainiako Futbol Federazioak Lehen mailako Areto Futboleko titulua erabakitzeko play-offak jokatuko direla iragarri zuen maiatzaren 6an, baina oraindik noiz eta non jokatuko diren ez da erabaki. Formatu azkarrean eta egoitza bakarrean jokatuko omen dira play-offak, eta Xotak Nafarroa Arena egoitza eskaini zuen bertan jokatu ahal izateko. Federazioak oraindik ez du erabakia hartu. Osasuna Magna Xotaren lehen arerioa Viña Alvali aldepeñas izango da.


Gizon bat atxilotu dute Gasteizen bikotekideari eraso egitea egotzita

Ustezko erasoa Salburua auzoko kale batean gertatu zen atzo, osteguna. Biktimak kolpe-markak zituen aurpegian, eta antsietateak jota zegoen.

31 urteko gizonezko bat atxilotu dute Gasteizen, atzo bikotekideari ustez ileetatik tira egin eta kalean kolpeak eman ondoren.

Salburua auzoko kale batean gizon bat emakume bati eraso egiten ari zitzaiola jakinarazi zioten Ertzaintzari 22:00ak aldera, Segurtasun Sailak gaur jakitera eman duenez.

Patruila bat bertaratu zenean, erasotzailea biktimari ileetatik tira egiten eta jotzen ikusi zuten agenteek.

Horren aurrean, agenteek erasotzailea immobilizatu eta biktima artatu zuten. Emakumeak kolpe-markak zituen aurpegian, eta antsietateak jota zegoen. Ondorioz, Santiagoko ospitalera eraman behar izan zuten anbulantzia batean.

Bikotea etxetik atera berritan hasi zitzaion gizona eraso egiten, emakumearen hitzetan. Ertzainek gizona atxilotu zuten, emakumeen kontrako indarkeria egotzita, eta gaur utzi dute epailearen esku.


‘Espetxea COVID garaian’ hitzaldia antolatu du Sare Herritarrak

COVID-19ak hankaz gora jarri du egunerokoa. Kalean hori nabaria bada, zer esanik ez espetxean. Gutunak, prentsa, bisitak, aurrez aurrekoak, telefono deiak… Horietako bakoitza da arnasaldi presoarentzat. Isolatuta daudenentzat, isolamendua areagotzea suposatu du pandemiak konfinamenduan bisitarik, aurrez aurrekorik, eta prentsarik gabe izan direlako. Pandemia barrutik nola bizitzen ari diren, zein eragina izaten ari den presoengan zein haien senide eta lagunengan aztertuko dute hilaren 30ean, eta hausnarketarako bidea zabaldu, Sare Herritarrak antolatu duen hitzaldiarekin.

Merkatuzarrek hartuko du hitzaldi hori eta bertan arituko dira, hizlari, Martin Iriberri Martuteneko kapilaua, Urtzi Errazkin Etxerat elkarteko bozeramailea, eta Libertad Frances Salhaketako kidea. Moderatzaile lanetan, berriz, Arantxa Urbe arituko da.

COVID-19aren osasun larrialdiaren harira abian diren segurtasun eta higiene protokoloak beteko dira hitzaldian, eta antolatzaileek gogorarazi dute, ezinbestekoa dela muxukoa soinean izatea hitzaldian.

Batzarra

Hitzaldia hilaren 30ean izango da, baina aurretik badu beste hitzordu bat Sare Herritarrak. Hilaren 26an (larunbata) batzarrera deitu du 11:00etan Xenpelar Aretoan. Batzar irekia da, eta azken iniziatiben gainean hitz egiteaz gain, izan bidea dinamikaren nondik norakoak aztertu eta datozen iniziatibak aurkeztuko dituzte.


'The Pros and Cons of Dubbing' hitzaldia ingelesez gaur, Gaztanenean

Gaur, maiatzak 18, The Pros and Cons of Dubbing —Bikoizketaren alde onak eta txarrak— hitzaldia Eric Goldman estatubatuarrak emango du, ingelesez. Gaztanenea Formakuntza Zentroan eskainiko den hitzaldia herritar guztientzat irekia izango da eta doakoa. 18:00etan hasiko da.

Hasiberrientzat alemaneko ikastarorako

Alemanean hasiberriak direnei zuzendutako ikastarorako izen ematea zabalik dago. Ekainaren 4an, 5ean eta 6an zuzenduko da ikastaroa. Izena emateko azken eguna maiatzaren 28a izango da. Saioak aipatu egunetan 17:30etik 19:30era izango dira.


Felipe VI.ak batasuna eskatu du koronabirusaren epidemia gainditzeko

Espainiako erregeak diskurtsoa eskaini duen bitartean, herritarrak balkoietara atera dira protesta zaratatsua egin eta monarkiak alarma egoera bere irudia zuritzeko erabili nahi duela salatzeko.

Felipe VI Espainiako erregeak agerraldia egin du gaur gauean, koronbirusaren hedapenak eragindako salbuespen egoera dela eta. Batasunerako deia egin du eta ziur agertu da krisia gaindituko dela.

"Birus horrek ez gaitu menperatuko. Alderantziz. Indartsuago egingo gaitu. Gizarte konprometituagoa, solidarioagoa eta elkartuagoa izango gara. Edozein ezbeharri aurre egiteko gai izango gara", azpimarratu du.

Horrez gain, alarma egoera hau "aldi baterako" izango dela ziurtatu du. "Krisi hau behin-behinekoa da. Gure bizitzetan parentesi bat da. Normaltasunera itzuliko gara. Zalantzarik gabe. Eta uste baino lehenago izango da hori. Baina horretarako arduraz jokatzen jarraitu behar dugu, indarrak batuta eta elkarlanean, bakoitza bere esparrutik", erantsi du.

Espainiako erregearen diskurtsoa telebistaz eman dute. Aurretik, Felipe VI.ena Espainiako Gobernuko presidentearekin eta ministroekin bildu da. Koronabirusak jota hil diren pertsonen senideei aipamen berezia eginez eta zerbitzu publikoak mantentzen dituzten eta osasun zerbitzuetako langileei esker ona adieraziz amaitu du agerraldia.

Erregearen kontrako protesta zaratatsuak

Felipe VI.ena bere diskurtsoa eskaintzen ari zen une berean, 21:00etan, herritarrak balkoietara atera dira Euskal Herrian nahiz Estatuko herri eta hiri ezberdinetan protesta zaratatsuak egiteko.

Euskal Herriko eta Estatuko alderdi independentistek deitu dute protesta, tartean EH Bilduk, JxCATek, ERCk, CUPk eta BNGk. Ordu horretan balkoietara ateratzeko eta lapikoak astintzeko deia zabaldu dute, "monarkiaren aurka eta errepubliken alde".

Koronabirusak eragin duen osasun krisia Felipe VI.enak "bere irudia zuritzeko" baliatu nahi duela eta Espainiako Gobernuak alarma egoera "zentralizazioa bultzatzeko" erabiltzen ari dela salatu dute.

BIDEOA | Lapiko-protesta zaratatsuak Iruñean, Gasteizen eta Erandion


Demokraziaz ari garenean, zertaz ari gara?

Juanjo San Miguel nazioarteko gaietan adituak demokraziaren inguruko argibideak eman dizkigu.

Sistema politiko egokia topatzea zaila da, eta horregatik daude eredu ugari. Demokraziarekin gauza bera gertatzen da, ez dago eredu bakarra. Juanjo San Miguel nazioarteko gaietan adituak argibideak eman dizkigu hainbat adibiderekin.

Zergatik balio dute boto batzuk beste batzuk baino gehiago? Boto batek pertsona bat ordezkatzen du beti?

Sistema politikoak ere aztertu ditugu. Presidentzialistak dituztenak, AEB, Frantzia edo Errusia dira adibide garbienak. Italian edo Grezian, bestalde, presidentea sinbolo bat da. Erregetzak ere sinboloak dira, ez baituite eskumen garrantzitsurik.

Erreferendumak ere modu askotara egiten dira. AEBtan, adibidez, hauteskunde guztietan ehundaka erreferendum egiten dira, estatu bakoitzak berea. Tamainaren arabera ere sailka daitezke. Erreferendum handiak, esaterako, Brexita edo Eskoziakoa. Lanketa handiagoa behar dute, argi planteatu behar baitira gauzak; aukerak argi utzita eta herritarrak ondo informatuta.


Laurent Garnier eta John Talabot BBK Liveko Basoa gunean ariko dira

Honey Dijon, Todd Terje, Midland eta Bicep ere izango dira musika elektronikoa bilduko duen agertoki horretan. Uztailaren 11tik 13 egingo da.


Kataluniako emaitzak onartuz eta errepresioa salatuz mozioa onartu du Baztango Batzar Nagusiak

Aldeko 20 bozka jaso zituen, Geroa Bairen bi abstentzio eta UPNko hiru hautetsiek bozka emateari uko egin zioten

Igandean Katalunian egin zen autodeterminazio erreferendumak Baztango Batzar Nagusiaren babesa eta onarpena jaso zuen urriaren 2an egin zuen ohiko bilkuran. Igandeko galdeketari eta prozesu osoari zilegitasuna aitortzeaz gain, emaitzak errekonozituz.

Modu berean Batzar Nagusiak Espainiako estatuak buruturiko erasoak salatu zituen bertan izandako eskubideen urraketa, bortizkeria eta errepresio basatia gaitzetsiz. Bidenabar Kataluniako herriari eta zaurituei elkartasuna adierazteko erabakia hartu zuen eta “Euskal Herria, Katalunia edo munduko gainerako herrietan, herritarren borondate askean oinarrituta garatzen dituzten prozesu politikoen alde egiteko konpromisoa” hartu zuen.

Asteleheneko mozioa EH Bilduk premiazko puntu bezala sartu zuen eta bildutako batzarkideen aldeko 20 bozka eta Geroa Bairen bi abstentzio izan zituen. UPNko hiru hautetsiek bozka emateari uko egin zioten.

Bertzalde, igandean Erratzun Kataluniarekin elkartasuna agertzeko bozketa sinbolikoa egin zuten eta ilunabarrean Elizondon, Katalunian bizi izandako errepresioa salatzeko elkarretaratzea egin zen.


Haur eskoletan plaza gehiago behar dira

Iruñean jaio bazara urtearen bosgarren hilabetetik aurrera, ez duzu haur eskola publiko batera joateko eskubiderik zure lehen urtean. Beste modu batera esanda, urtearen bosgarren hilabetetik aurrera erditu zaren emakumea bazara, ez duzu eskubiderik zure alaba edo semea haur eskola publiko batera eramateko ikasturte horretan. Hurrengo ikasturtea arte itxoin beharko duzu.

Amatasun baja amaitzen zaizunetik, hurrengo ikasturtea hasi arteko hilabetetan... hor konpon Marianton!

Urtetik urtera errepikatzeagatik ez da errealitatea leuntzen, ez eta egia txikiagoa egiten. Urtero jasotzen dugu berria: Iruñeko Haur eskoletan itxaron zerrenda handiak daude ikasturte hasieran. Horretaz gain, ikasturtean zehar lau, bost, sei hilabete betetzen dituzten umeentzat ez dago eskaera egiteko aukerarik. Beno, aukera burokratikoa egon badago, baina aukera errealik ez.

Ume txikiak dauden etxeetan aski ezaguna da egoera hau. Ulergarria ez dena da zergatik urteak joan, urteak etorri ez den egoera hau aldatzeko ezer ere egiten. Erantzun posible bakarra bururatzen zait: umeen zainketa eta heziketa ez dira garrantzitsuak ez Iruñeko Udalarentzat ez eta Nafarroako Gobernuarentzat ere. Ondorioz, ez dago aurrekonturik, ez plazarik, ez eskola kopuru askirik. Berdintasunaren gaian ez naiz sartuko.

Legealdi honen bukaeran argi esan dezakegu Iruñeko Haur Eskoletan plaza kopuru berbera dagoela. UPNren garaietan zegoen plaza kopuru berbera dago, alegia. Beraz, lau urte hauetan seme-alabak izan ditugunok ez gara garrantzitsuak izan.